Bukedde Online - Abakubi b'ebikonde okuva e Tanzania batuuse okwetaba mu mpaka ku ssande\nAbakubi b'ebikonde okuva e Tanzania batuuse okwetaba mu mpaka ku ssande\nKiprotich awangudde omudaali gwa feeza mu z'e Germany\nAbakubi b'ebikonde abagenda okwetaba mu z'...\nOmukubi w’ebikonde okuva e Tanzania Amos Mwamakula atuuse okusindana ne Shihin Adygezalov enzaalwa ya Russia nga balwanira engule y’ensi yonna eya Universal Boxing Organization ey’obuzito bwa Welteweight (kiro 72).\nAbazannyi bonna bapimiddwa enkya ya leero okwetegekera olulwana luno.\nMwamakula atuuse n’omutendewi we Esmail Abdallah wamu n’abakubi abalala abagenda okusindana ne Bannayuganda okuli Bakara Makansope ng’ono agenda kulwana ne Badru Lusambya, Imani Daudi agenda okulwana ne Zebra Senyange wamu ne Sunday Kiwale agenda okukwatagana ne Rogers Semitala.\nBannayuganda abalala abagenga okulabikako mu miguwa ye Joe Vegas Lubega agenda okukwatagana ne Nicholas Buule mu nwana ezigenda okubeera ku The New Obligato ku Bat Valley ku enkya ku Ssande.\nAbazannyi eggulo baabadde ku kutendekebwa ku nguudo okucamula abawagizi b’ebikonde era bangi ne basuubiza okweyiwa ku Bat Valley okuwagira abantu baabwe.


Bukedde Online - Engeri amagye gye gaakutte akulira Abatabbuliiki e Kawaala\nOluvannyuma lwa Kabaka okumegga Mabiriizi...\nMukyala wa Kalule ng’ali n’abaana baabwe.\nAKULIRA Abatabbuliiki e Kawaala abasirikale abagambibwa okuba aba CMI bamukutte ne bamutwala, aba famire ye n’abantu b’akulembera ne basigala nga basobeddwa. Abubakar Kasule y’abadde akulira Abatabbuliiki ku Masgid Noor e Kawaala mu zooni B nga kuno agattako okusomesa eddiini ku Haibah Primary School e Gganda.\nAbaamukutte bajjidde mu mmotoka ya takisi kamunye ng’ava kusaala sswala ya Isha ku ssaawa nga 3:00 ez’ekiro ku Lwokusatu nga n’okutuusa kati tannamanyika gyali. Umar Wambuzi annyonnyola bwati Abasajja abaamututte bansanze naye nga twakamala okusaala nga n’abaana ba Kalule abalenzi babiri tuli nabo nga tudda waka. Abasajja babiri nga bali mu ngoye ezaabulijjo baatusanze tunaatera okwawukana Kalule akyame ku lidda ewuwe ne batuyimiriza.\nBaalagidde Kalule ayimirire boogereko naye wabbali, era naye kye yakoze. Baamuzzizza ku bbali ne bamulagira abalage essimu ye kubanga yabaddemu obubaka bwe baabadde beetaaga okulaba ne bamulagira atambule ng’adda ku mmotoka yaabwe kamunye UAG 065R. Mmotoka yabadde erabika nga mpya kyokka ng’ennamba eziriko nkadde.\nMu kiseera kino, abasajja baabadde baweze basatu ne kwegattako n’ofiisa wa poliisi okuva e Kawaala ng’ali mu yunifoomu.\nAbaabadde mu mmotoka baamubuuzizza oba be yabadde alaba kw’abaddeko gw’amanyi n’abategeeza nti omu yabadde mukyala we.\nBAASOOSE KUKWATA MUKWANO GWA MUKYALA WA KALULE Zainabu Nakanjjako amanyiddwa nga Maama Fauthan yategeezezza nti essaawa zaabadde 6:00 ez’emisana omusajja n’amukubira ku nnamba 0757845423 ng’amubuuza oba amanyi awali ennyumba epangisibwa.\nYamugambye nti wadde si bbulooka wa mayumba naye amuyambe omufunire ennyumba epangisibwa mu kitundu. Agamba nti yakkirizza n’amulagirira basisinkane ku kizimbe ekimanyiddwa nga Bannamasaka kyokka yabaddetannatuukawo abasajja basatu ne bamwetooloola.\nBaamutegeezezza nga bwe baabadde balina essimu enzibe gye banoonyerezaako. Agamba nti baamulagidde okuyingira mmotoka (kigege) bagende ku poliisi y’e Kawaala. Mwabaddemu abasajja bataano. Baamubuuzizza nnamba y’essimu ya muka Kalule n’abalimba nti tagirina.\nBwe baakebedde nnamba eyasoose okulabika ku kalabirwamu ka ssimu yabadde ya muka Kalule.\nNakanjakko agamba nti ababiri baabadde bateesa okugenda ewa muka Kalule omulala n’abawabula nti bayinza okufuna obuzibu bamukubire nga bakozesa eyange. Omu yaginsiseeko n’amukubira ng’amutegeeza nti, ndi mu ddwaaliro lya Den Clinic e Kawaala nti era embeera yabadde mbi ddala\nMUKA KALULE NAYE BAMUKWATA Muka Kalule bwe baamugambye nti Nakanjakko ali bubi yatambudde mukungujjo n’ajja ku ddwaaliro. Abasajja olwamulabye ne bamukwata ne bamuyingiza mu mmotoka olwo bonna nga bafuuse basibe mu kiseera ekyo.\nMUKA KALULE ANNYONNYOdde Faridah Nakintu amanyid-dwa nga Maama Umairu agamba nti abasajja baamutegeezezza nga bwe waliwo ssimu gye banoonyerezaako nti era ensonga zino zaabadde za kuggweera ku poliisi e Kawaala mu bwangu ddala. “Nagezezzaako okubasaba mmale okukubira baze essimu abasajja baagaanye. Bah− hambye nti mpozzi nga nabadde najagala kubaggya mu mbeera bakozese amaanyi agasukkiridde.\nKu Poliisi y’e Kawaala banjawudde ku Nakanjakko ne banziza mu ofiisi emu nzekka. Abasajja bano tekyabadde kyangu kubategeera mannya kuba bwe wabaawo alina ky’ategeeza munne amuyita lya ‘Kkojja’.Okuggyako omu eyaseeredde olulimi n’ayita munne erinnya lya Meddie. Meddie yabadde asaze enviiri ng’azimaze ku mutwe nga akuzizza ekirevu.\nOmusajja eyabadde ne fayiro yatandise okumbuuza kino na kiri omwabadde amannya ga baze, omulimu gw’akola, abaana be nnaakazaala, essaawa baze z’atera okuddirako eka n’ebirala.” Yagambye nti nga bakyamubuuza, bba yaweerezza obubaka abaabadde bamukutte ne bamanya nti, akomyewo mu kitundu. “Bantadde mu mmotoka nga bwe bambuuza baze bw’ayambadde ne bagenda ku muzikiti we yabadde.\nBaamulinze naamala esswala n’ava mu bantu abangi kubanga baabadde batono nga batya Abasiraamu okubakolako obulabe.” Olwamukutte, baamututte ku poliisi e Kawaala ssimu z’abakazi ne bazikwasa akulira poliisi eno ne fayiro y’omusango gwe baliko GEF/177/2017 n’eggulwawo. Nakintu agamba nti, baabagambye bakeere ku kitebe kya bambega e Kibuli gye bajja okumanyira ebisingawo ku misango egyakwasizza bba era gy’akuumirwa.\nBATUUSE E KIBULI TALIIYO Kamaadi Mwanje atwala ebyokwerinda mu muluka gw’e Kasubi yagambye nti, ng’ali ne Hassan Buyondo muganda wa Kalule, atwala poliisi y’e Kawaala yabawadde amagezi bagende e Kibuli. Yabawadde nnamba y’essimu 0776125362 nti bwe baba tebamusanze Kibuli bakubire nnyini yo ababuulire eky’okukola. Agamba nti bwe baatuuse e Kibuli, baabuuzizza abaakutte Kalule bwe baabadde bambadde. “Bwe twabagambye nti ngoye za bulijjo ne batugamba tugende mu kitongole ky’amagye ekikessi ekya CMI.\nEno bwe twalazeeyo nnamba y’omusango (GEF/177/2017) eyakebedde mu kitabo yatugambye nti guno omusango gwa 2017 kyokka akola ku fayiro eyo taliiwo mulwadde. Ne batulaga n’emmotoka ze bakozesa mu bikwekweto n’agamba nti tebakozesa mmotoka nnene ne batugamba tunoonyeeko ku CPS oba Flying Squad.\nEssimu OC w’e Kawaala gye yatugambye okukubako eyagikutte yatutegeezezza nti ye yawerekerako buwerekezi ku baagenda okukwata Kalule ne bayawukanira e Wandegeya.” Lucas Owoyesigyire omwogezi wa poliisi mu Kampala n’emiriraano yagambye nti, okukwatibwa kwa Kalule yakuwuliddeko naye tamanyi baamukutte na gye bamukuumira.\nABAKULEMBEZE B’OBUSIRAAMU KYE BOOGERA 1 Sheikh Muhamood Kibaate omumyuka wa Supreme Mufti: Ndowooza kuno tekukyali kukwata bamenyi ba mateeka wabula banoonya Basiraamu. Bangi we balabikira baba batulugunyiziddwa ekisusse. 2 Sheikh Abdu Hamid Mbaziira ow’e Nakasero; Kino bakikola mu bugenderevu okuteeka Abasiraamu ku bunkenke. 3 Sheikh Mubarak Mugerwa owa SPIDQA; Abasiraamu twegatte tubeere bumu kuba omulabe ayingira lwa njawukana.


PULEZIDENTI w’ekibiina ekifuga mmotoka z’empaka mu ggwanga (FMU), Dusman Okee, alaajanidde abawagizi obutaddamu kukola ffujjo mu mpaka za ‘Pearl of Afrika ezitandika leero (Lwakutaano).\nPearl of Africa Rally; Lwakutaano e Busiika Lwamukaaga e Kayunga\nAbavuzi 50 bagenda kuttunka mu ‘Pearl of Africa Rally’ leero n’enkya ku Lwomukaaga nga balwanira obubonero bw’engule y’eggwanga n’ey’olukalu lwa Afrika.\nLeero, basookera mu mpaka ez’omwetooloolo (Sprint) e Busiika olwo enkya ziyiribire mu bitundu by’e Kayunga mu Bugerere.\nOkee yagambye nti omwaka oguwedde abawagizi baakola effujjo lingi empaka zino bwe zaali mu kitundu kye kimu (Kayunga) ekibiina ekifuga omuzannyo guno mu nsi yonna (FIA), ne kirabula okuggya Uganda ku kalenda ya Afrika.\nKyalagira FMU okukoma Omwaka oguwedde, abawagizi baayonoona essamba ly’ebikajjo lya Madhvani erisangibwa e Kayunga bwe baabimenya abamu ne basiba n’ebatwalako n'awaka era nga kyetagisa FMU okusooka okuwandika ebbaluwa nga yeetonda olw’ekikolwa ekyo.\nEmpaka za ‘Pearl’, zaakuvugibwa ku buwanvu bwa kiromita 508.27 nga 216.26 ze z’okuvuganyizibwako. Munnakenya Manvir Baryan, ye yawangula ez’omwaka oguwedde.\nEBIKULU EBYETISSE EMPAKA\nZINO engule ya Afrika Bannakenya Manvir Baryan ne Piero Canobbio bagenda kuba baagala kumalako mpaka zino, basobole okufuna obubonero obutangaaza emikisa gy'okusitukira mu ngule ya Afrika (ARC), kuba emirundi mingi 'Pearl' y'esalawo omuwanguzi waazo.\nBaryan, eyawangula ARC omwaka oguwedde ne ku luno y'akyakulembedde ku bubonero 50 ate Canobbio mu kyokubiri alina 29. Kalenda ya Afrika ebuzaayo empaka za mirundi ebiri (ez’e Tanzania n’e Rwanda) nga singa Manvir awangula eza 'Pearl', ajja kuba yeetaaga kumalira mu kifo kyonna mu mpaka ebbiri ezibulayo ku kalenda.\nEngule ya Uganda\nJas Mangat (200), Unissan Bakunda (194), Kepher Walubi (180) ne Suzan Muwonge (170), bonna bakyalina omukisa ogusitukira mu ngule y’eggwanga eya NRC.\nMangat yagiwangulako mu 2012, 2013 ne 2016 ate nga Suzan Muwonge yagiwangula mu 2011.\nOmwaka guno Bakunda ne Walubi abakyali abapya mu muzannyo, beesomye okuteeka amannya gabwe mu byafaayo by’omuzannyo guno nga bawangula NRC.\nObuwanguzi bwa 'Pearl' busobola okutwala abavuzi abasatu abali wansi wa Mangat waggulu naddala singa alemererwa (Mangat), okumalako.\nSubaru ne Mitsubishi\nAbawagizi n’abavuzi ba mmotoka zino buli omu agamba nti ekika kye kye kisinga amaanyi.\n'Pearl' mpaka za maanyi era nnungi okumalawo eggayahhano mu bantu bano. Mu myaka 17 egiyise, Subaru ebadde yeeriisa nkuuli mu mpaka zino era erinamu obuwanguzi bwa mirundi 10, ate Mitsubishi erinamu mukaaga, ng'omulala ogumu gwa Skoda.\nWabula mu myaka etaano egisembye, Mitsubishi ewanguddemu emirundi esatu ate Subaru gumu. Ku luno ani amegga?\nBaryan aneegatta ku Charlie Lubega ne Riyaz Kurji?\nNg’oggyeeko Lubega ne Kurji, teri muvuzi yali awangudde mpaka zino mirundi ebiri egy'omuddirihhanwa. Lubega yawangula mu 2003 ne 2004 ate Kurji n’awangula mu 2005 ne 2006.\nBaryan, alina engule eno, naye anaasobola okugenda mu byafaayo?\nMu myaka esatu egiyise, Ronald Ssebuguzi abadde tawangula mpaka za 'Pearl', wabula ku luno agamba ayagala kweggyako kikwa kino ng’aziwangula, oba okumalira mu bifo ebisatu ebisooka.\nKu ngule ya NRC ali mu kyakutaano n’obubonero 150 nga singa awangula, naye asobola okwegatta ku bagirwanira.\nOluvannyuma lwa sseeti y’essaawa emu okufa, abavuzi abamu balaze obweraliikirivu eri engeri abakuuma obudde gye bagenda okutambuzaamu emirimu gyaabwe mu mpaka zino.\nFIA, ekibiina ekuddukanya omuzannyo guno mu nsi yonna, kyaweereza Uganda essaawa eziri ku ddaala ly’ensi yonna wabula, mu mpaka z’e Fort Portal ezaaliwo mu June emmotoka ya Peter Kalule yatomera seeti emu n’eyonooneka.\nEssaawa zino bwe zaali tezinajja, abavuzi bangi beekwasanga abakuumi b’obudde okubbira abalala era na kati baatandise dda okulaga obweraliikirivu bwaabwe.\n“Luli baatubbanga kati ku luno kinaabeera kitya ng’essaawa teziriwo?" abamu ku bavuzi bwe beebuzizza.


Ekizzaŋŋanda - Wikipedia\n1 Ekizzaŋŋanda kye ki?\n3 Ebikolwa by’ekizzaŋŋanda\n4 Ebiriwo ensangi zino\nEkizzaŋŋanda kye ki?[kyusa | edit source]\nEkizzaŋŋanda z’empisa n’ebikolwa ebikolebwa abantu mu buwangwa bwabwe ebyoleka okubeerana.\nEbyafaayo biraga nti mu Afrika abantu tebeemaliriranga; buli muntu yalinanga kye yeetaaga ku munne. Kino tekitegeeza nti abantu baabanga tebasobola kwetuusaako oba kuba n’ebyo byonna bye bandyetaaze okukola bye baagala. Naye kino kyalinga kigenderere mu ntereeza y’obuwangwa bwabwe omuntu aleme kwesuula banne. Ka mpe ekyokulabirako: mu Buganda, kigambibwa nti kya muzizo omuntu okubeera ng’asenguka n’agenda n’omusekuzo. Lwaki yagaanibwanga okugenda nagwo? Lwa nsonga nti, bw’atuuka eyo gy’asengukidde, agende ku miriraano atandikewo enkolagana nabo. W’otuukira okusaba muliraanwa wo ekintu akikwazike, muteekwa okuba nga mukolagana bulungi. Kyalengerwa nti singa omuntu amala ne yeetengerera mu byonna, yandiraba nga okukolagana ne banne tekimuyamba.\nEbikolwa by’ekizzaŋŋanda[kyusa | edit source]\nEnkolagana eyo teyakomanga ku bikozesebwa byokka naye yatuukanga ne ku byokulya, ku mirimu ne ku mikolo egy’enjawulo. Omuntu bwe yatuusanga (bwe yayengezanga) ebijanjaalo, kasooli; oba okutuusa ekyengera kyonna nga ebinyeebwa, ng’asooka kuweerezaako banne, ate naddala muliraanwa.\nEkinu, eryato n’ebibbo ebisogolerwamu abantu baabyeyazikanga ku bannaabwe. Obugaali abantu baabweyazikanga ku bannaabwe bakole eŋŋendo zaabwe.\nEmikolo nga okuziika, ennyimbe, embaga, n’okujaguza abantu baagikwasinzanga wamu. Ka tulabire ku kufiirwa: nazzikuno nga mu bantu naddala mu bakyala mubeeramu ebibiina ebimanyiddwa nga “Munno mu kabi.” Ebibiina ebyo byakolebwanga kuyamba bannaabwe ku mikolo egy’enjawulo. Oli ne bwe yafiirwanga naye nga talina byakulya oba byakunywa nga tafaayo, kwabanga kutemya na kuzibula nga buli kimu kituuse: emmere, amazzi, okubudaabuda, okuzimba ekidaala, n’okukola emirimu emirala gyonna. N’omuntu bwe yalwazanga munne ng’ategeereezaawo banne mangu ne bakola ku bujjanjabi bwe. Kwe kugamba nti nga tewali muntu yeemalirira mu ngeri yonna. Bw’atyo nno Omufrika bwe yayisanga era ekyo kye kimuli mu musaayi ne mu mpisa ze.\nEbiriwo ensangi zino[kyusa | edit source]\nKyakusaalirwa nti ezimu ku mpisa ezo zigenda zisaanawo olw’okutwalirizibwa empisa engwira. Abakyaddeko oba abakoleddeko mu mawanga g’ebweru bategeeza nti, ebweru eyo buli muntu ali ku lulwe: oteekwa okuba nga buli kimu okirina. Eri si kya bulijjo okugenda ewa gundi nti akuwoleyo ku ssente oba nti akwazike ekintu gundi. Tova buvi eri n’ogenda nti okyalire gundi nga tomaze kumutegeeza, mbu ayinza okukuggalira ebweru! Kitugambibwa n’okutugambibwa nti tomala gasanga muntu mu kkubo n’omubuuza ng’oli mu mawanga g’Abazungu. Mbu ofaanana bulala nnyo singa omala n’ogenda ng’obuuza abantu b’osanga mu kkubo!\nKimanyiddwa nti mu ggwanga lyaffe muno mulimu abantu abaagala okweyisa mu ngeri ng’eyo: tebaagala kwesembereza baliraanwa baabwe, tebeesembereza muntu yenna.\nNaye olw’okuba nti twazaalibwa mu Afrika, abantu ab’engeri eyo ate bwe batuukibwako ekizibu oba obwetaavu bwonna, baagala okubayamba. Kye tusaana okumanya kye kino nti, waliwo ebintu ebituli mu “musaayi” oba ebiri mu buzaale bwaffe nga oli ne bwe yeebuzaabuza atya, ekintu ekyo kimala ne kyesowolayo oba ne kimupika okukola nga bw’ateekwa okukikola. Gamba, oyo atayagala kwesembereza baliraanwa be, bw’amala n’afiirwa omuntu, oba okufuna ekizibu kyonna nga okulumbibwa ababbi; akuba enduulu. Bw’alaya enduulu, asooka okuwulira muliraanwa era nnyinza okugamba nti gw’aba ayita amuyambe. Kale nno omuntu ne bwe “yeewanika atya” oba ne bwe “yeewulira atya” obuwangwa butuuka ekiseera ne “bumukaka” okukola nga bw’ateekwa okukola.\nYe ne wamala waabaawo okunoonyereza okukolebwa nga kugenderera okuzuula oba nga abantu abeesulubabba bannaabwe babeera n’essanyu; okunoonyereza okwo kwandiraze ki? Kiri nti buli lw’olabika nga weesamba banno, lw’obasanga toyinza kuwulira mirembe era tofuna kwetaaya kubanga mu ggwe mulimu “ekintu” ekigamba era ekikulumiriza nti “Toteekwa kweyisa otyo!”\nYe abaffe, omuntu atayagala kubuuza banne wano mu ggwanga lyaffe atunuulirwa atya?, ayogerwako bigambo ki?, bantu banne bamusanyukira? Lwaki? Kubanga ky’akola kitunuulirwa nga kya ngeri era abantu baba tebakisembeza mu kutegeera kwabwe.\nEkirungi kye kino nti empisa eyo ey’ekizzaŋŋanda ekyalabibwa ku mikolo nga: embaga, okufiirwa, ne mu nnyimbe. Empisa eno yeetaaga okukuumibwa ennyo. Amazima gali nti mu buwangwa bw’Omufrika, mulimu okubeerana, obumu n’okukolaganira awamu mu buli nsonga. Empisa ezo ze tunonooza ebweru ez’okwagala okwemalirira mu buli kimu ziyinza obutatutwala wala.\nMu Afrika buli muntu yeetaaga munne, oli ne bw’aba mugagga atya nga buli kimu asobola okukyetuusaako era asaana aleme kwesamba banne kubanga empisa zaffe n’obuwangwa bwaffe bwe bityo bwe bitutuma. Jjukira nti ‘Obuwangwa’ be bantu n’ebyabwe. Kino tekiwakanya mazima galiwo nti ensi ekyuse era nti buli kimu kikyuse; wabula waliwo ebintu ebiyinza oboolyawo obutakyuka.\nBino bigyidwa ku "https://lg.wikipedia.org/w/index.php?title=Ekizzaŋŋanda&oldid=22213"\nLuno olupapula lwasemba okukyusibwamu ku 16:30, 31 Gusooka 2017.


Ebikwata ku kugyamu lubuto munsi yona- safe2choose\nTuweleza abakyala munsi yona byona ebikwata kujjamu olubuto okutali kwakabenje, basobole okufuna obuyambi ewa, ddi, ate nomusawo gwebasinga okwesiga.\nEbikwata ku kugyamu lubuto- manya ebisingawo\n buli mwaka, ebitundutundu 40% ebyembuto abakyala zebafuna, tebazetegekera. Kino kitegeza buli lunako abakyala okuva munsi yona bafuna embuto zebatetegekedde era olw`ensonga ez`enjawulo abamu basalawo okuzijjamu. abakyala bona, awatali kusosola mu gwanga,ddini, kitibwa mu bantu, oba jjebabela, betaga obutafuna kabenje kona singa bavamu olubuto era betaga enkola entufu ez`okubudabudibwa.\nTukuweleza ebikwata kunkola ezenjawulo ezokujjamu olubuto\nOkuyambibwa okujjamu olubuto\nYiga ebisingawo kujjamu olubuto nempeke. Bakansala ba safe2choose basobola okuwabula awamu nokusembeza kumpi nawosobola okuyambibwa\nYiga ate osasanye ebikwata kujjamu olubuto\nBuli lwokoma okumanya ebikwata kujjamu olubuto, lwokoma okubela omwetegefu. Manya ebisingawo kumateeka agakwata kujjamu olubuto munsi yo, ebigambibwa abakajjamu embuto nebilala ebikwata kujjamu olubuto okutalina kabengye.\nBino byebibuuzo 6 ebisinga okubuzibwa kujjamu olubuto\nbwoba olina ekibuzo ku nkola eyokujjamu olubuto nga okozesa empeke, okujjamu olubuto nekyuuma ekinuuna. okulongossa nga ojjamu olubuto, oba ebitekeddwa okolebwa nga olubuto luvudemu, Kebera ku kibanja kyaffe ekya ebibuzo ebisingibwa okubuzibwa (FAQ). Bwotafuna kyewetaga oba wobba wetaga ebisingawo , tutukirire nga oyita ku peegi yaffe eyo kubudaabuda.\nOkujjamu olubuto tekulina mutawana?\nOkujjamu olubuto kye kyimu ku bikolwa abasawo ebitalina buzibu kumuntu nadala nga kikoledwa mu mitendela emitufu. Okufuna obuzimu na okkamu lubuto tekiweza katundu kamu 1 ku buli kikumi. At bwofuna obuzimu, kyangu nyo abasawo okuyamba amangu. \nMulingo kyi omutuffu kukujjamu lubuto ogunkolela?\nOkusalawo kunkola gyokozesa kisinzila ku bukulu bwolubuto. Bala ebanga lwomaze nga oli lubuto nga okozesa Kaliculata yaffe, olwo olyoke osalewo. Oja kwetaga nokumanya amateeka agafuga munsi yo, enkola ekuli okumpi, esente zolina ate nekyoyagala nga omuntu. Kyalila peegi yaffe eyo okukozesa empeke nga ojjamu olubuto no’kujjamu olubuto nekyuuma ekinuna oba peegi yaffe eyo kujjamu olubuto nga bakulongossa okumanya ebisingawo kuzino enkola.\nOkujjamu olubuto kyetagisa sente meka?\nOmuwendo ogwokujjamu olubuto gusinzila ekifo kyolimu nomulingo gwosazewo okukozesa. Tulina kubikwata kunsi enyinji. Kebela kubikwata kujjamu lubuto buli nsi awamu nempeke ezijjamu olubuto okunya kyi ekyikuli okumpi.\nOkujjamu olubuto kuluma?\nKisinzila kumulingo gwokozeseza, bwokozesa empeke ezijjamu olubuto obanga ali munsonga ela obulumi bujanjabibwa ibuprofen. Okozesa okwoza munabaana bakusilisa ekifo kyebakolamu. Okumanya ebisinga awo, soma ku peegi yaffe eya empeke awamu nokwooza munabaana olyoke osalewo bulungi.\nNsobola okuddamu okufuma olubuto nga maze okujamu olubuto?\nNga tekiri kunkola gyokozeseza, bwojjamu olubuto mungeri entuffu tekigenda kendeeza bujiimu bwo, era kyangu okufuna olubuto olulala. Obujjimu busobola okudda mangu ddala nga mu nnaku 8 nga omazze okujjamu olubuto. Kiba kilungi okukozesa emilingo egyiziyiza okufuna olubuto bwoba nga tewetegese. Wuliliza omubili gwo osalewo ekisinga obulungi eli gwe. \nMulingo kyi ogusinga okunkolela?\nBwotegela bulikikwata ku ngeli gyokozesa okujjamu olubuto, kikusobozesa okusalawo okuttufu ate okusinga eli gwe. Osobola okusoma ku ngeli bili ezokukozesa okujjamu olubuto olwansi wa wiiki 13 ku empeke awamu nokwooza munabaana, ela otukilile ba kansala baffe abasobola okukuyamba watali kusalil musango.


Weesambe Eddiini ez’Obulimba; Beera mu Ddiini ey’Amazima\nEKITUNDU 1 Amadiini Gonna Gayigiriza Bituufu?\nEKITUNDU 2 Oyinza Otya Okuyiga Amazima Agakwata ku Katonda?\nEKITUNDU 3 Baani Abali mu Ttwale ery’Emyoyo?\nEKITUNDU 4 Bajjajjaffe Abaafa Bali Ludda Wa?\nEKITUNDU 5 Amazima Agakwata ku Busamize n’Obulogo\nEKITUNDU 6 Amadiini Gonna Gasiimibwa Katonda?\nEKITUNDU 7 Baani Abali mu Ddiini ey’Amazima?\nEKITUNDU 8 Weesambe Eddiini ez’Obulimba; Beera mu Ddiini ey’Amazima\nEKITUNDU 9 Eddiini ey’Amazima Eyinza Okukuganyula Emirembe Gyonna!\nEkkubo Erituusa mu Bulamu Obutaggwaawo—Olizudde?\nBISOME MU Abbey Afrikaans Amharic Attié Baoule Bassa (Cameroon) Batak (Karo) Bissau Guinean Creole Boulou Chichewa Chitonga Cibemba Damara Douala Edo English French Ga Haitian Creole Indonesian Italian Kiluba Kinyarwanda Kwanyama Lhukonzo Lingala Lucholi Luganda Luo Luswayiri Lutoro Medumba Ngangela Nyungwe Nzema Oromo Portuguese Shona Sidama Spanish Tigrinya Tiv Twi Urhobo Wolaita Xhosa Yacouba Yoruba\n1. Ku bikwata ku kusinza, kusalawo ki abantu kwe boolekaganye nakwo?\nYESU yagamba: “Omuntu atabeera nange mulabe wange.” (Matayo 12:30) Bwe tutaba ku ludda lwa Yakuwa tuba ku ludda lwa Setaani. Abantu bangi balowooza nti baweereza Katonda nga bw’ayagala, naye Baibuli egamba nti Setaani ‘abuzaabuzizza ensi yonna.’ (Okubikkulirwa 12:9, NW) Obukadde n’obukadde bw’abantu balowooza nti basinza Katonda, naye nga mazima ddala basinza Setaani Omulyolyomi! Abantu leero boolekaganye n’eky’okusalawo: Okuweereza Yakuwa, “Katonda ow’amazima,” oba okuweereza Setaani, “Kitaawe w’obulimba.”—Zabbuli 31:5; Yokaana 8:44.\nWeekutule ku Ddiini ez’Obulimba\n2. Ngeri ki emu Setaani gy’akozesa okulemesa abantu okusinza Yakuwa?\n2 Okusalawo okuweereza Yakuwa, kye kintu eky’amagezi okukola, era ekireetera omuntu okusiimibwa Katonda. Naye Setaani tasanyukira muntu yenna aweereza Katonda; abaleetera ebizibu. Engeri emu gy’akikolamu, kwe kubaleetera okuvumibwa era n’okuziyizibwa ab’eŋŋanda zaabwe ne mikwano gyabwe. Yesu yalabula: “Abalabe b’omuntu banaabanga ba mu nnyumba ye.”—Matayo 10:36.\n3. Singa ab’eŋŋanda zo oba mikwano gyo bakuziyiza okusinza Katonda, kiki kye wandikoze?\n3 Singa ekyo kikutuukako, kiki kye wandikoze? Abantu bangi bakimanyi nti ensinza yaabwe nkyamu, naye balonzalonza okugivaamu. Balowooza nti singa bakikola bandibadde bajeemera ab’eŋŋanda zaabwe. Naye ekyo kya magezi? Singa okimanya nti ab’eŋŋanda zo ab’oku lusegere bakozesa amalagala ag’akabi, tewandibalabudde? Ddala wandibeegasseeko mu kukozesa amalagala ago?\n4. Kiki Yoswa kye yagamba Abaisiraeri ku bikwata ku kusinza mu kiseera kye?\n4 Yoswa yakubiriza Abaisiraeri okulekera awo okwenyigira mu bikolwa ebikyamu eby’eddiini ebya bajjajjaabwe. Yabagamba: “Kale kaakano mutyenga Mukama, mumuweerezanga mu mazima awatali bukuusa: era muggyeewo bakatonda bajjajjammwe be baaweerezanga emitala w’Omugga, ne mu Misiri; muweerezenga Mukama.” (Yoswa 24:14) Yoswa yali mwesigwa eri Yakuwa era Yakuwa yamuwa emikisa. Bwe tubeera abeesigwa eri Yakuwa, naffe ajja kutuwa emikisa.—2 Samwiri 22:26.\nEnjigiriza z’Eddiini—Entuufu n’Ez’Obulimba\nTiriniti: Amadiini mangi gayigiriza nti Katonda Tiriniti. Bagamba nti “Kitaffe Katonda, Omwana [Yesu] Katonda era n’Omwoyo Omutukuvu Katonda, kyokka nga tebali Bakatonda basatu wabula omu.”\nBaibuli terina na w’ekozesezza kigambo “Tiriniti,” oba okuyigiriza nti Yakuwa ali basatu mu omu. Yakuwa yekka ye Katonda. Abakkolinso Ekisooka 8:6 wagamba: “Gye tuli waliwo Katonda omu.” Yakuwa y’Oyo Ali Waggulu Ennyo. Yesu si Katonda, naye ‘Mwana wa Katonda.’ (1 Yokaana 4:15) Mu ngeri y’emu, omwoyo omutukuvu si Katonda. Ate era, omwoyo omutukuvu si muntu, wabula ge maanyi ga Katonda agakola.—Ebikolwa 1:8; Abeefeso 5:18.\nEmmeeme: Amadiini mangi gayigiriza nti emmeeme kintu ekiri mu muntu ekitafa. Naye Baibuli eyigiriza nti emmeeme ye muntu kennyini, era nga ddala omuntu asobola okufa.—Olubereberye 2:7; Ezeekyeri 18:4.\nOmuliro Ogutazikira: Amadiini ag’obulimba gayigiriza nti emmeeme z’abantu ababi zibonyaabonyezebwa emirembe gyonna mu muliro ogutazikira. Baibuli egamba nti abafu “tebaliiko kye bamanyi.” (Omubuulizi 9:5) Baibuli era eyigiriza nti “Katonda kwagala.” (1 Yokaana 4:8) Yakuwa, Katonda ow’okwagala, tasobola kubonyaabonya bantu mu muliro emirembe gyonna.\nAkasanduuko: Baibuli eyigiriza ki ku bikwata ku Tiriniti, emmeeme, n’omuliro ogutazikira?\nWeggyeko Ebintu Ebikozesebwa mu Kusinza okw’Obulimba\n5. Lwaki twandyeggyeko ebintu byonna eby’obusamize?\n5 Okwekutula ku ddiini ez’obulimba era kitegeeza nti tuteekwa okuzikiriza ebintu byonna ebikozesebwa mu busamize bye tuyinza okuba nabyo, gamba ng’ensiriba, yirizi n’ebintu ebirala ebiringa ebyo. Ekyo kikulu kubanga kiraga nti tussizza obwesige bwaffe bwonna mu Yakuwa.\n6. Kiki Abakristaayo abaasooka kye baakola ebitabo byabwe eby’obufumu?\n6 Lowooza ku ebyo Abakristaayo abaasooka bye baakola bwe baasalawo okubeera mu ddiini ey’amazima. Baibuli egamba: “Bangi ku bo abaakolanga eby’obufumu ne bakuŋŋaanya ebitabo byabwe, ne babyokera mu maaso gaabwe bonna.”—Ebikolwa 19:19.\n7. Kiki kye tuyinza okukola singa balubaale batutawaanya?\n7 Abamu ku abo abatandika okuweereza Yakuwa ng’ate emabega baali beenyigidde mu bulogo n’ebikolwa eby’obusamize bayinza okutawaanyizibwa balubaale. Singa ekyo kikutuukako, saba Yakuwa ng’okoowoola erinnya lye mu ddoboozi ery’omwanguka. Ajja kukuyamba.—Engero 18:10; Yakobo 4:7.\n8. Abakristaayo batwala batya ebifaananyi ebikozesebwa mu kusinza okw’obulimba?\n8 Abo abaagala okuweereza Yakuwa, tebateekwa kubeera na bifaananyi ebikozesebwa mu kusinza okw’obulimba. Abakristaayo ab’amazima ‘batambula lwa kukkiriza so si lwa kulaba.’ (2 Abakkolinso 5:7) Bassa ekitiibwa mu tteeka lya Katonda erigaana okukozesa ebifaananyi mu kusinza.—Okuva 20:4, 5.\nKolagana n’Abantu ba Yakuwa\n9. Baibuli eyogera ki ku bikwata ku kubeera ow’amagezi?\n9 Baibuli egamba: “Otambulanga n’abantu ab’amagezi, naawe oliba n’amagezi.” (Engero 13:20) Bwe tuba nga twagala okuba ab’amagezi, tulina okutambula oba okukolagana n’Abajulirwa ba Yakuwa. Be bantu abatambulira mu kkubo erituusa mu bulamu.—Matayo 7:14.\n10. Abajulirwa ba Yakuwa bayinza batya okukuyamba okuweereza Katonda?\n10 Mazima ddala, Abajulirwa bafaayo ku bantu. Omulimu gwabwe kwe kuyamba abantu ab’emitima emyesigwa okutegeera amazima g’omu Baibuli agatuusa mu bulamu obutaggwaawo. Bayinza okukuyamba nga bakuyigiriza Baibuli awatali kusasula. Bajja kuddamu ebibuuzo byo era bajja kukulaga engeri gy’oyinza okukozesamu okumanya kw’omu Baibuli mu bulamu bwo.—Yokaana 17:3.\n11. Enkuŋŋaana z’Ekikristaayo zinaakuyamba zitya?\n11 Ojja kuyiga bingi ebikwata ku makubo ga Yakuwa mu nkuŋŋaana zaabwe ezitera okubeera mu Kizimbe ky’Obwakabaka. Obumalirivu bw’olina okugoberera eddiini ey’amazima bujja kunywezebwa. Era ojja kutendekebwa mu ngeri naawe gy’oyinza okuyambamu abalala okuyiga amazima ag’omu Baibuli.—Abebbulaniya 10:24, 25.\n12. Okusaba kuyinza kutya okukuyamba okuweereza Katonda?\n12 Bw’oneeyongera okuyiga ebisingawo ebikwata ku Yakuwa by’ayagala era n’ebigendererwa bye, ojja kweyongera okutegeera engeri ze ennungi. Era ojja kweyongera okwagala okukola by’ayagala n’okwewala ebimunyiiza. Jjukira nti osobola okutuukirira Yakuwa mu kusaba akuyambe okukola ebituufu era n’okwewala ebitali bituufu.—1 Abakkolinso 6:9, 10; Abafiripi 4:6.\nOsobola otya okubeera mu ddiini ey’amazima?\n13. Oyinza otya okusanyusa omutima gwa Yakuwa?\n13 Awatali kubuusabuusa, bw’onoogenda ng’okulaakulana mu by’omwoyo, ojja kulaba obwetaavu bw’okwewaayo eri Yakuwa era obeere omu ku Bajulirwa be ababatize. Bw’oneegatta ku bantu ba Yakuwa, ojja kusanyusa omutima gwe. (Engero 27:11) Ojja kubeera omu ku bantu abasanyufu Katonda b’ayogerako bw’ati: “Nnaabeeranga mu bo, ne ntambuliranga mu bo; nange nnaabeeranga Katonda waabwe; nabo banaabeeranga bantu bange.”—2 Abakkolinso 6:16.\nNneekutula ku Balubaale\nLumu ekiro bwe twali nga twebase n’omwami wange, nnawulira eddoboozi nga liyita erinnya lyange emirundi esatu. Oluvannyuma, nnalaba siiringi nga yeeyabuluzaamu, era ekintu ekyekulungirivu ekyakaayakana ne kigwa ku lubuto lwange. Ye omwami wange teyalaba bintu ebyo. Kyokka, okuva mu kiseera ekyo, nnatandika okuwulira ebbugumu lya maanyi nnyo okumalira ddala emyezi egiwera.\nNga wayiseewo emyezi mukaaga, eddoboozi lyaddamu ne limpita. Mangu ddala, ennyumba yonna yali ng’eyali mu mazzi amangi ennyo. Ttimba omunene ennyo yava mu mazzi ago ne yeezingirira ku mukono gwange. Nnagezaako okumweggyako, naye ne nnemwa. Nnatya nnyo. Oluvannyuma, amazzi n’omusota ogwo byagenda, era nnasuulibwa wansi mu ngeri ey’obukambwe ennyo. Nnazirika okumala essaawa nnyingi. Awo eddoboozi ne liryoka liŋŋamba okugenda mu ssabo eryali mu kyalo. Bwe nnabuuza lubaale oyo erinnya lye, yantegeeza erinnya eririna amakulu nti “omugagga atalina mwana.” Yansuubiza nti ajja kungaggawaza okuyitira mu maanyi ag’okuwonya.\n“Abalwadde okuva ebule n’ebweya bajjanga gye ndi. Bwe baalinga tebannatuuka mu maka gange, nnasobolanga okubalabira mu ndabirwamu yange etali ya bulijjo. Kati omuntu bwe yatuukanga, nnakubanga mu kibatu kye, era amangu ago obulwadde bwe n’engeri ey’okumuwonyaamu ne biryoka binjolesebwa. Era lubaale oyo yantegeezanga ssente mmeka abantu ze baalinanga okusasula.\nNnafunanga ssente nnyingi nnyo n’ebirabo kubanga nnabawonyanga bulungi. Nnafuuka ‘mugagga nnyo,’ naye era nnategeera amakulu g’ebigambo biri nti “atalina mwana.” Buli bwe nnazaalanga omwana, mukulu we ng’afa. Kya nakuwaza nnyo. Mu myaka 12 gye nnamala nga mpeereza lubaale oyo, nnafiirwa abaana mukaaga.\nNnatandika okusaba Katonda annyambe. Nnasaba nnyo. Lumu, Abajulirwa ba Yakuwa baakonkona ku luggi lwange. Wadde nga nnateranga okubagoba, ku olwo nnasalawo okubawuliriza. Mu kukubaganya ebirowoozo nabo, nnakitegeera nti nnali mpeereza lubaale! Nnasalawo okulekera awo eby’obusamize.\nEbyo bwe nnabitegeeza lubaale oyo, yandabula ku bikwata ku ekyo kye nnali nsazeewo okukola. Kyokka, nnamugamba nti: “Ndekedde awo okukolagana naawe.”\nNnayokya ebintu byonna bye nnakozesanga mu by’obusamize. Nnatandika okuyiga Baibuli n’Abajulirwa, nnafuuka omuweereza wa Yakuwa, era ne mbatizibwa mu 1973. Kati nnina abaana bataano abalamu obulungi. Omwami wange naye yafuuka Omujulirwa omubatize.—Bino byayogerwa Josephine Ikezu.\nAkasanduuko: Omukyala omu yeekutula atya ku balubaale?\nAMAWULIRE AMALUNGI OKUVA ERI KATONDA!\nKiki Ekinaatuuka ku Ddiini?\nEkiseera kirituuka buli omu n’aba ng’asinza Katonda omu yekka ow’amazima?\nBiki Katonda by’Ayagala Nkole?\nOkusobola okumanya ebyo Katonda by’ayagala nkole nnina kusooka kufuna kwolesebwa kuva gy’ali? Laba Bayibuli ky’egamba.\nOyinza Otya Okumanya Eddiini ey’Amazima?\nWaliwo eddiini emu yokka ey’amazima? Weetegereze ebintu bitaano ebiyamba omuntu okutegeera eddiini ey’amazima.\nOnooganyulwa Otya mu Nkuŋŋaana z’Abajulirwa ba Yakuwa?\nBwe Nsaba Katonda Anannyamba?\nOmuntu Ayigirizibwa Atya Bayibuli?\nBiki Ebikolebwa mu Kizimbe ky’Obwakabaka?


Amawulire | Dembe FM 90.4 - Part 7\nAbawala batono abaganyulwa muntekateeka ya student loan scheme\nBya Prossy Kisakye, Akakiiko ka palamenti akavunanyizibwa ku bwenkanya aka kenyamivu olwómuwendo gwábayizi abawala abaganyulwa munteekateeka yókuwola abayizi ensimbi eya student’s loan scheme okuba omutono. Okusinzira ku ssentebe wa kakiiko kano, era nga ye mubaka omukyala owa Alebtong disitulikiti Dorcus Acen, ku bayizi omutwalo gumu […]\nKooti ensukulumu enywezezza ekibonerezo kyamayisa ku Kato Kajubi\nBya Ruth Anderah Abalamuzi ba kooti ensukulumu 5, balamudde nti omusubuzi we Masaka Godfrey Kato Kajubi asibwe mayisa obulamu bwe bwonna mu kkomera, olwokutta omwana omulenzi owemyaka 12. Mu nnamula esomeddwa omuwandiisi wa kooti eno Harriet Ssali Lukwago, abalamuzi abalamuzi abaklembeddwamu Ssabalamuzi wegwanga Alfonse Owiny-Dollo […]\nOulanya awolerezza Museveni\nBya Ritah Kemigisa Omukubiriza wa palamenti Jacob Oulanyah, avuddeyo aliko byayogedde ku byebalumiriza minisita wa sayansi ne tekinologiya, eranga ye muwabuzi wa pulezidenti ku birwadde ebikambwe Dr Monica Musenero. Musnero bamulumiziza enguzi, ngomubaka wa munisipalai ye Ntungamo Yona Musinguzi yaleese obujulizi obulaga nti yabulankanya obuwubi […]\nObungi bwabannaYuganda bugenda kweyongera okutuuka ku bukadde 103\nBya Tom Angurin Waliwo alipoota eraze nti omuwendo gwabantu mu Uganda gugenda kweyongera mungeri eyomujirano okutuuka ku bantu obukadde 103 omwaka gwa 2050 wegunatukira. Alipoota efulumye, gyebatuumye National Population Policy 2020, eraga nti kigenda kuva kungeri abantu gyebongedde okuzaala, naddala abakazi ku myaka emito naddala […]\nEttaka lya gavumenti yiika 57 lyatundibwa obuwumbi 69.5 ku bbanja\nBya Prosy Kisakye Akakiiko ka palamenti aka COSASE kazudde nti wlaiwo ettaka yiika 57, eryali eryekitongole kyentambula yegaali zomukka ekya Uganda Railways Corporation e Nsambya lyebawa musiga nsimbi wabula ku bbanja. Bweyabadde alabiseeko mu kakiiko kano, akakubirizibwa omubaka wa Nakawa West Joel Ssenyonyi, akulira ekitongole […]\nEntiisa e Jinja -abafumbo bazikuddwa muntaana\nBya Abubaker Kirunda, Abatuuze ku kyalo Bumwena mu disitulikiti yé Jinja bakeredde mu ntiisa bwebagudde kuntaana za bafumbo ababiri ngémirambo gyabwe gyagibwamu. Ssentebe wa LC1 Muhammed Egesa, agambye nti abantu abatanaba kutegerekeka basimye entaana ya Mpoya Isabirye ne yamukyalawe ne bakuliita ne mirambo abafa emyaka […]\nGavt eddukiridde abéMasaka abakosebwa Omuyaga\nBya Ivan Ssenabulya, Gavt okuyita mu yafeesi ya ssabaminisita ewereza obuyambi bwe mmere eri abatuuze mu kibuga kye Masaka abakosebwa omuyaga. Mu buyambi obuwereddwayo kubadeko kilo za kawunga 20,000 kilo za Sukaali 1,000 ne bijanjalo kilo 10,000. Omubaka wa Kimaanya Kabonera mu lukiiko lwe ggwanga […]\nAbakozi ba Gavt bakwongezebwa omusaala mwaka gujja\nBya Damali Mukhaye, Minisita avunanyizibwa kunsonga zábakozi ba gavt Muruli Mukasa, ategezeza nti nga gavt bwegenda okwongeza abakozi baayo okutandika nómwaka ogujja era nga bannasayansi bebagenda okutandikirako. Kino kidiridde omwaka oguwedde olukiiko lwa baminisita okuyisa ekiteeso abakozi ba gavt bongezebwe emisaala. Mu kwogerako ne bannamawulire […]\nSsabalabirizi asiimye Gavt okutukiriza obweyamo\nBya Prossy Kisakye, Ssabalabirizi wékanisa ya Uganda, Dr Steven Kazimba Mugalu, asiimye gavumenti olwokutuliriza obweyamo ku ttaka lye kanisa Entebbe. Kino kidiridde gavt gyebuvudeko okwongera okusasula ku bbanja ku ttaka lino lyekozesa mu budde buno lya buwumbi bwensimbi 5 Ssabalabirizi okwongera bino abadde akyaziza sipiika […]\nBbomu esse omuntu e Nakaseke\nBya Ivan Ssenabulya Abakugu mu byokwerinda bavuddeyo okubaako byebanayonyola ku kubwatuka kwa bbomu okweyongedde mu gwanga, mu nnaku entono eziyise. Mu njega eno mufiriddemu okusinga baana, nabalala abwerako neblumizibwa. Kati emisanga ga leero, waliwo bbomu endala ebwatuse netta omuntu omu e Kapeeka mu disitulikiti ye […]


Ebya Nambooze okukwata kaadi ya NUP mu kibuga Mukono tebinaggwa; Musaayi muto Nankanja Ndagire yeesomye okugimusuuza – Watchdog Uganda\nEbya Nambooze okukwata kaadi ya NUP mu kibuga Mukono tebinaggwa; Musaayi muto Nankanja Ndagire yeesomye okugimusuuza\nNankanja Ndagire Hadijah ku kkono ne Hon. Betty Nambooze Omubaka we Kibuga kye Mukono\nMP Nambooze appointed Ambassador\nWoman laces step daughter’s food with menstrual blood, arrested\nNGA okuwenja akalulu eri abaagala obubaka mu lukiiko lwe Ggwanga olukulu kweyongera okunyinyitira, buli kadde wabaawo abantu abapya abongera okwesogga ekisaawe kye by’obufuzi ne bigendererwa okubaako ebintu bye bakyusa okuva ku bukulembeze obubaddewo.\nMu kibuga kye Mukono walabiseeyo musaayi muto Nankanja Ndagire Hadijah 34, eyesomye okusuuza omubaka aliko kati Betty Nambooze kkaadi ye kibiina kya NUP gyayayanira mu kiseera kino, oluvanyuma lw’okusala eddiiro okuva mu kibiina kya Democratic Party DP abangi gye baali bamumanyidde gye buvuddeko.\nNankanja agamba nti amaze ebbanga nga atambuliza eby’obufuzi bye mu kisinde kya People Power, era ayagala wabeewo ku nkyukakyuka mu bukulembeze mu kibuga kye Mukono, kyagamba nti wakukilwanirira okulaba nga wabaawo ebikyuka era nga mumalirivu okwanganga omuntu yenna anavaayo okubbinkana naye mu kukwatira ekibiina kya NUP bendera mu munisipaari ye Mukono.\nOno gwe twasanze mu makaage agasangibwa ku kyalo Njerere Kirowooza ekisangibwa mu muluka gwe Seeta e Goma yatubulidde ku byafaayo bye saako n’obusobozi bwalina okukiikirira ekibuga kye Mukono mu Lukiiko lwe Ggwanga olukulu.\n“Nzaalibwa ku kyalo Bagala Zone ekisangibwa mu muluka gwe Seeta, Kitange ye Mwami Ahmed Lugoloobi ne Maama Harriet Namaganda Lugoloobi abatuuze ku kyalo Bagala mu Seeta wano era we nakulira.\nOkusoma kwange nakutandikira mu ssomero lya Seeta Church of Uganda okutuuka mu ky’okutaano ne ngenda mu ssomero lya Hassana and Tourabi e Bweyogerere gye nakolera eky’omusanvu, oluvanyuma ne negatta ku ssomero lya Kibuli SS gye natuulira siniya ey’okuna n’omukaaga.\nNeegatta ku ttendekero ekkulu e Makerere ne nkola diguli yange eyasooka mu byenfuna, era olw’agimaliriza nasalawo okwetandikirawo emirimu gyange nga omuntu, era kati ntunda bizimbisibwa mu dduuka elimanyiddwanga Nasir Hard Ware.\nOlw’okuba nakulira mu kibuga kye Mukono era nga mwenzaliddwa saako n’okusomera nakizuula nti ddala waliwo ebintu ebibulamu mu bukulembeze obuliwo naddala mu kukyusa embeera abantu mwe bawangalira e Mukono.\nEkilala kye nazuula kwe kuba nti entalo mu bukulembeze e Mukono ze zimu ku bilemesezza enkulakulana era obukulembeze bwe njagala okukwata, nja kubwesigamya nnyo ku kuzimalawo wabeewo okukwatagana mu bakulembeze be kitundu kyaffe olwo enkulakulana elabike.\nEkilala ndowooza kye kiseera omukulembeze gwe tulina Nambooze emyaka gyatukulembedde gimala, nga kye kiseera okudda ebbali abaana abavubuka batwale obukulembeze bwe kibuga mu maaso, kubanga sisuubira nti akyalina kyagattako.\nNga ojjeeko abantu okuba nti boogera nnyo era amaloboozi gaabwe ne gagenda wala nnyo, naye bwoddako mu kitundu kino abantu ba wansi bali bubi naddala mu bye njigiriza, bwotukako mu butale abantu baffe gye bakolera embeera eliyo ssi yamulembe nga oyinza okwebuuza oba ddala abantu abakolerayo bawa omusolo oba nedda.\nNjagala okulaba nga mu bukulembeze bwanga ntwala omutawaana okufaayo bantu abatalowozebwako nnyo omuli abakadde, bamulekwa ne bannamwandu nabo babeeko kye bafuna ku mugabo gwe Ggwanga lyabwe kubanga okunoonyereza kwe nkoze abantu abo bali bubi nnyo.\nAbavubuka gye mbadde ntambulira nsanze nga bangi kubo ebilagalalagala byabonoona dda obwongo era nga abaali abantu ab’obuvunanyizibwa batabuka dda emitwe, mu mbeera eno nsazeewo ngenda kutandikawo ekifo awagenda okubudabuda abavubuka n’okubabuulirira okuva ku bitamiiza baddemu bafuuke abantu abalungi mu kitundu era mbatandikirewo ne mirimu basobole okuyamba bazadde baabwe saako n’abomumakagaabwe abalala.\nEkilala abantu baffe babadde tebafuddeyo nnyo kwekuuma kawuka ka mukenenya, ngenda kulaba nga mbateekamu emisomo kubanga bangi kubo teabafaayo kwekuuma bulamu bwabwe ekivuddeko bano okufa nga bakyali mu myaka emito we bandigasirizza e Gwanga lyabwe.\nOkugatta bannaMukono mu kiseera kino nsonga nkulu nnyo kubanga abasinga babadde beeyawuddemu nnyo olw’ebyobufuzi ebitabayamba nga essira tugenda kuliteeka nnyo ku kubayigiriza kukola basobole okwejja mu bwavu.\nAbakyala abo nina akaama kaabwe kubanga ngenda kufuba nnyo okulaba nga mbagatta wamu mu bibiina basobole okubaako kye bakola ekireeta ensimbi mu nsawo nga olwo lwe bajja okusobola okulabirira amaka gaabwe nga tebegayiridde nnyo baami ennaku zino abatafaayo mu kusomesa baana.\nNankanja mukyala mufumbo era omwami we Siraj Musoga yoomu ku basinga okumuwagira okusobola okutwala ekifo ky’obukulembeze mu Kibuga Mukono bonna mwe bawangaalira.\nMan who lies to police and defrauds taxi operators arrested\nKabuleta: I can stand for presidency even though Prophet Mbonye has never said so\n11th June 2019 at 12:31\nUganda–Rwanda tensions escalate as two Ugandans are shot dead\n10th November 2019 at 14:16


Bukedde Online - Omusajja ayidde poliisi n’ekwata muganzi we\nOmusajja ayidde poliisi n’ekwata muganzi we\nAbooluganda lwa Moze Radio bakyalaajana nga...\nOkusinziira ku baliraanwa bino byabaddewo ku ssaawa nga 6:30 ez’ekiro ekyakeesa ku Ssande omuliro bwe gwakwata omuzigo gwa Kasigazi gw’apangisa kyokka muganzi we n’abaana be yajja nabo mu bufumbo ne batafuna wadde obuvune wadde nga basula mu nnyumba emu eyo eyayidde.\nAlexander Taskei muliraanwa eyasooka okudduukirira era eyatwala Kasigazi mu ddwaaliro, yategeezezza nti, olwawulidde omuliro n’azuukuka okudduukira n’akwata Kasigazi eyabadde ayidde okumutwala mu ddwaaliro e Kiruddu gye yafiiridde.\nAgambye nti abasawo olwabuuzizza omukazi ekyavuddeko omuliro okwokya omuntu omu yekka, yagambye nti mu ntebe mwabaddemu akadomola ka peetulooli era ng’omuliro gwatandikidde mu ntebe n’alabula bba asooke ofulumye ppikippiki n’abaana naye n’afuluma.\nYazzeeyo okununula endagaano ze kwe yagulira ettaka awo peetulooli n’abaluka n’amwokya yenna.\nTaskei agamba nti ekyewuunyisa bwe yaatuuse mu ddwaaliro yabadde ayambadde mu kaleega akaddugavu nga kalimu ebinusu bya 2,000/-, akapale akaddugavu ke baakazaako erya ‘legingi’ ne bbulawuzi eya jjiini nga bbulu ate ye nga muganzi we yabadde bukunya ne yeewuunya omuntu eyabadde yeebase ne bba mu ttumbi gy’asobola okubeera mu mbeera eyo.\nBaamubuuzizza oba alina abantu be b’amanyi nga talina okuggyako okukisuubira nti, bayinza okuba nga babeera Bushenyi. Wabula muwala wa Kasigazi omukulu bwe yazze n’amukuba akaama nga tannafa, kwe kulagira poliisi e Kirudde ku ddwaliro bakwate Kebirungi era eno gye yaggyiddwa n’azzibwa ku poliisi ya Divizoni y’e Kira gy’akuumirwa.\nEgimu ku mikwano gy’omugenzi gitegeezezza nti, yabadde ne ssente 900,000/- ate mu bbaala we yanyweredde omwenge, okusinziira ku ssentebe w’ekitundu Edrisa Byamukama agamba nti Kebirungi yalumbye bba mu bbaala ng’alina ennyondo n’okwekalaakaasa nti, obudde obwo bwabadde bubwe (Kebirungi) badde mangu awaka.\nBba bwe mu kugezaako okumuwooyawooya yamugulidde eccupa n’akkakkana. Bongerako nti, bwe bazze awaka omusajja yasigaddewo ate omukazi ne bamulabako ku ssaawa 5:30 ez’ekiro ng’ali n’omusajja omulala ate waayise akaseera katono omuliro ne gwokya ennyumba yaabwe abalala bonna abagisulamu ne basimattuka okuli ne ppikippiki.\nOmu ku baganda b’omugenzi yagambye nti, basibuka Ibanda ku kyalo Isongoro nti, Kebiringi alina abaana babiri ng’asooka ekyatta kitaawe tekyategeerekeka ate ow’omwana owookubiri ye mulamu ate gw’abadde yaakafumbirwa naye afudde!\nBaamugguddeko ogw’obutemu ku fayiro nnamba CRB: 031/2020 ku poliisi e Kira.


Bukedde Online - Atiisatiisa okusobya ku Basisita lwa ttaka\nAtiisatiisa okusobya ku Basisita lwa ttaka\nSr. Mugisha (ku ddyo) ne Sr. Namukisa mu katono ye Deo Kasule\nENSONGA z’ettaka ly’ekigo kya Good Samaritan Sisters ekisangibwa e Ttakajjunge mu ggombolola y’e Nama e Mukono zirinnye enkandaggo, akaayanirako ekibanja bw’atiisizza okubasobya ku basisita ssinga tebalekeraawo okukolera ku kibanja kye. Abasiisita bagugulana ne Deo Kasule gwe bagamba nti ayagala okweddiza ettaka ly’ekigo mu lukujjukujju era bamulumiriza okumala ebbanga ng’abatigomya.\nSr. Justine Mugisha bwe yabadde agenze okwekubira enduulu mu kitongole ky’ebyamateeka g’ettaka ekya Transparency International Uganda yategeezezza nti; Ensonga zino zaatuuka ku poliisi ne kkooti kyokka faayiro z’omusango ne zibula mu ngeri etaategeerekeka.\nSr. Mugisha yagambye nti, Ettaka erikaayanirwa zaali yiika 400 nga Kalidinaali Nsubuga yaakaliwa ekigo mu 1975, ne bagenda nga balyesenzaako mpola nga kati wasigadde 10 ate nazo baagala kuzitwala ate nga kuliko n’essomero ery’emikonon’eddwaaliro. Mu kavuyo k’okubba ettaka lino mwe mwajjira ne Kasule abasuza ku tebuukye.\nOno ategeezezza nti, Kasule azze akola ebintu ebibalumya basobole okwegoba ku ttaka ng’olumu yaleeta abasajja be yayita Bawannyondo ne basaawa emmere n’okubatiitiisa okubatemaatema ate ne poliisi teyabayamba ne kw’olwo baagiyita wabula yatuuka kikeerezi. “Kasule yatugamba nti ffe tuli bakazi tetusobola kwerwanako era nti tajja kuwummula okutuusa ng’ettaka alyeddizza” Sr. Mugisha bwe yategeezezza. Yayongeddeko nti, okuwera kwa Kasule kati kubatiisa okugenda mu nnimiro okufuna emmere era tebakyasobola kwetaaya ng’abantu abalala.\nAte Sr. Annet Sylvia Namukisa, yeemulugunyizza olw’abebyokwerinda abalina okubayamba nga bannamateeka ne poliisi ate nabo okutambulira ku ntoli za Kasule, kwe kwebuuza olwo omunaku waakufa? Yagambye nti, poliisi okutunula ekyamuli ng’abantu baabulijjo batulugunyizibwa kye kibaleetera okwekyawa ne batuuka n’okutwalira amateeka mu ngalo. “Oluusi tubadde tugezaako okufuna obwenkanya mu b’ebyokwerinda ne bakwata Kasule ne bamuggalira wabula n’akataayi tekasala n’ayimbulwa olwo n’atandikira w’aba yakomye” Sr. Namukisa bwe yategeezezza.\nKASULE ABAANUKUDDE Kasule ayogerwako ategeezezza nti, ettaka lino alinako ekibanja kya yiika ttaano nga yakigula ku baana b’omugenzi Hajjati Fatuma Buliro mu 2015 era be bannannyini ttaka, era endagaano agirina nga ne ssentebe yagiteekako omukono, olwo nze ayagala ekibanja kyange nabo abakiremeddeko, ku ffembi ani atulugunya banne?\nEbyo bye bagamba nti nneewera okubasobyako bampaayiriza era be bamanyi gye babiggya kubanga nze sibyogerangako wabula kintu kimu bave ku kibanja kyange nkikozese.\nYagambye nti, Abasisita okuva mu 2016, kkooti ezze ebasaba ebyapa by’ettaka lye bagamba nti lyabwe naye tebabireeta, ekitegeeza tewali kiraga nti be bannannyini nga bwe bagamba.\nRev. Godfrey Ssono avunaanyizibwa ku by’ettaka mu Bulabirizi bw’e Mukono yagambye nti, kyannaku okulaba ng’abantu abasinga bakola ebintu mu bugenderevu olw’obutaba na mutima gutya Katonda nga buli omu yeerowoozaako yekka.\nYe Fred Bamwine omubaka wa pulezidenti e Mukono ategeezezza nti, tagenda kukkiriza bikolwa nga bino naddala eby’okugobaganya abantu ku ttaka mu bukyamu n’alabula bawannyondo okuba abeegendereza n’engeri gye bakola emirimu gyabwe n’asuubiza okugoberera ensonga eno.\nLillian Zawedde owa Transparency International, yasuubizza okukola kyonna ekisoboka okugonjoola ensonga z’ettaka ly’ekigo kya Good Samaritan era n’ategeeza ng’ekitongole kino bwe kigenda okulondoola ensonga eno okuzuula aleeta kiremya w’okuggusa ensonga eno.\nSr. Annet Sylvia,\nSr. Justine Mugisha


Bukedde Online - Bannaddiini baagala obujjanjabi bwa Palliative Care bwongerwemu ssente\nAbalwadde aba 'Sickle Cell' babawadde essuubi\nOmusajja ggwe mmaze naye emyaka 23 antundi...\nAdded 19th December 2020\nEKIBIINA ky’obwannakyewa ekya Palliative Care Association of Uganda nga kyegattidde wamu n’abakulu b’eddini okuva mu nzikiriza ez’anjawulo bayise gavumenti ne Bannayuganda bonna okumanya n’okukkiriza obwetaavu bw’enjijjanjaba ya palliative care mu nzijanjaba n’ebyobulamu by’eggwanga lyonna.\nPalliative care bujjanjabi obwenjawulo obw'okubudabuda obuweebwa abalwadde abalina endwadde ez'olukonvuba n'ekigendererwa ky'okukendeeza ku bubonero n'okukakkanya obulumi wamu n'okumalawo situleesi eretebwa obulwadde buno.\nNga bali mu lukungana olutegekebwa buli mwaka n'okusaba ebyategekeddwa ku Fairway Hotel mu Kampala olwategekeddwa ekitongole kya PCAU, era ng'essira lyatekeddwa ku kulabirira aba abalwadde abali obubi naddala mu kiseera kino ekya ssenyiga omukambwe.\nRev. Canon Daina Nkesiga owa St. Francis Chapel Makerere, yagambye nti omulwadde bwatuuka ekiseera nga yeesigamye ku balala oba okutandika okugwamu essuubi famire yonna ekosebwa. Era abalwadde balina okufiibwako ennyo.\nRev. Canon Rebecca Margret Nyegenye Provost All Saints Cathedral, Kampala ayakulembeddemu okusaba kuno yagambye nti abantu balina okukulembeza okuyamba abalala nga bakola emirimu gyabwe naddala mu kitingole kyebyobulamu abalwadde betaaga obujjanjabi bwa Palliative care.\n" Togenda mu kitongole kufuna mulimu wabula ogendayo kuba olina omutima ogufaayo, ogwagala ate ogutuuka kwabo abetaaga obuyambi. Twetaaga abantu abafaayo okukwata ku bakadde, okuzzaamu amaanyi n'okubafaako. Yengeri gye tujja okusobola okubeera mu Uganda, nga twagala bannaffe. Waliwo abantu abafa naye nga tebafa lwakuba batuuse okufa naye kubanga tewali mukwano" Bwe yagambye.\nBwe yabadde ayogera ku Covid-19, Dr. Jackson Amone ‘commissioner clinical services', eyakikiridde Dr. Ruth Acheng minisita w'ebyobulamu eyabadde omugenyi omukulu, yagmbye nti omuwendo gw'abalwadde abali obubi abalina Covid -19 gweyongedde era Mulago n'amalwaliro amalala agalina ebifo awajanjabirwa abayi (ICU) gajjudde abalwadde.\n"Abalwadde bano betaaga obujjanjabi bwa Palliative Care nga tebanafa. Waliwo n'abalwadde abalala abalina endwadde ez'olukonvuba nga nabo betaaga obujjanjabi bwa Palliative care kyokka nga ebitundu 11 ku buli 100 be babufuna bokka" bwe yagambye.\nYagambye nti Palliative Care bujanjabi bwa buli muntu omukulu n'omuto. Noolwekyo obujjajabi buno bukulu mu kiseera kino ekya Covid -19 okuyamba abantu bonna aby'emyaka gyonna nga bayambibwa abalwadde abali obubi abatasobola kussa bulungi, okwogeraganya nabo obulungi, okubabeererawo mu mbeera yonna mu malwaliro, awaka ne mu bitundu byabwe", Dr. Amone bwe yagambye.\nDr. Amone yayongeddeko nti gavumenti ekimanyi bulungi nti obujjanjabi obwa bonna busobola okutuukibwako nga waliwo okwetangira, okuwonya, okudaabulula n'enjinjanjaba ya Palliative Care.\nAte Mark Mwesiga, akulira Palliave Care Association of Uganda yasabye gavumenti okwongera ssente mu by'obulamu n'okutumbula obujjanjabi bwa Palliative Care.\nYakubiriza abantu okwongera okwekuuma obulwadde bwa Covid, okwambala masiki, okulekawo amabanga wakati waabwe, obutabeera mu bifo birimu bantu nbangi, bwe waba nga tewali nnyo nsonga omuntu yanyewaze okutambula kuba obulwadde bungi mu ggwanga. N'abo abaagala okugenda mu byalo okulya ennaku enkulu singa kisoboka bandikirese kuba bagenda kutwalira abakadde obulwadde nga babuggya eno mu kibuga ate obulwadde bwe bukwata ku bakadde bayisibwa bubi.\nMu lukungana luno era bagabiddemu awaadi eri abo bammemba abaasalawo okufuuka ekitundu ku palliative care obulamu bwabwe bwonna. Baakolezezza emisubbawa ng'enkola yabwe eyabulijjo mu kusaba okutegekebwa buli mwaka okuzaamu n'okujjukira abalwadde abalina endwadde ez'olukonvuba.\n'Bannamawulire muwandiike ebintu ebituufu ebikwata ku Covid19'\nOkusiiba tekitegeeza kulumya munno mu nsonga z'ekisenge\nGavt. yaakugema poliyo nju ku nju\nBweguba muti omuvule gugudde -Gen. Katumba Wamala bw'ayogedde ku Muzaata\nEngeri abakungubazi gye baazannye eby'obufuzi mu kuziika maama wa Walukagga


Bukedde Online - Aba ‘Ghetto’ basomeseddwa engeri y’okweggya mu bwavu\nAba ‘Ghetto’ basomeseddwa engeri y’okweggya mu bwavu\nNnannyini masomero ga Kampala Quality puleesa...\nBesigye agenda kufiira ku baanyaga ettaka...\nBino byayogeddwa Farouk Mujumba owa Njumba Group of Companies ne Njumba Foundation.\nMujumba ng’aliko by’annyonnyola Col. Kulyigye ku ddyo.\nABAVUBUKA ba Ghetto basabiddwa okuyiga emirimu gy’omutwe bwe baba baagala okwegobako obwavu.\nEkivvulu kino kyagendereddwaamu okutema empenda abavubuka mwe basobola okuyita okweyimirizaawo nga bakola emirimu gy’omu mutwe omuli okukola obugya bw’oku nguudo (Peeva), okuyiga okukanika, okukola amataala, okuzannya akapiira n’ebirala.\nMujumba yategeezezza Col. Felix Kulayigye, nti mu kifo kya poliisi okukwata abavubuka obwakireereese n’ebatwala e Luzira, waakiri ebatwale mu matendekero agasomesa emirimu gy’omu mutwe kibayambe okukyusa embeera m’okukendeeza obumenyi bw’amateeka.\nMu kiseera kino Mujumba aliko abavubuka abasoba mu 10000 abeegattira mu kibiina kya Njumba Foundation b’akutte ku mukono ng’abayigiriza emirimu gy’omu mutwe.\nCol. Kulayigye eyakiikiridde omuduumizi w’amagye Gen. Katumba Wamala yagambye nti Mujumba ky’akoze eky’okuggya abavubuka mu bumenyi bw’amateeka beenyigire mu kusoma emirimu gino kirungi era Gavumenti neetegefu okumukwatirako.\nOmugagga Kirumira yategeezezza abavubuka nga naye bwe yakulira ku nguudo wabula okweekiririzaamu n’obumalirivu bibayamba okuva mu mbeera embi.\nOluvannyuma Mujumba yalambuzza Col. Kulayigye n’omugagga Kirumira ebimu ku bintu abavubuka bye bayize omwabadde okusiba yingini, okukola ebitaala by’oku nguudo, amadirisa n’enzigi.\nAbayimbi ab’enjawulo okuli Bobi Wine, Ronald Mayinja, Aziz Azion, Ambassador Ssali, Kalangi ne Mugema nabo baabaddeyo.


Bukedde Online - Mmengo ekoze omukago n'aba lotale\n‘Abeng’onge mubeere bumu mulwanirire ekika’...\nOBWAKABAKA bwa Buganda bukoze omukago n’ekitongole kya lotale okukola kaweefube w’okutumbula embeera z’abantu mu byenfuna, okulwanyisa endwadde,okutumbula obuyonjo n’okusimba emiti.\nKatikkiro Charles Peter Mayiga (ow'okubiri okuva ku kkono) nga yetegereza okuwanyisiganya kw'ebiwandiiko wakati w'Omumyuka w'omukubiriza w'olukiiko lwa Buganda, Hajj Ahmed Lwasa ne Sharmila Bhatt atwala Lotale mu Uganda ne Tanzania mu disitulikiti eyitibwa 9211. Omukolo gwabadde Bulange- Mmengo ku Lwokuna March 7,2019 ng'Obwakabaka bwakoze endagaano mwebugenda okukolaganira ne Lotale okukola emirimu gy'enkulakulana. Okuva ku ddyo ye Ann Nkutu omuyambi wa Bhatt mu Uganda, Keneth Mugisha eyaliko Gavana wa lotale mu Uganda ne Tanzania ate ku ddyo emabega ye David Nsubuga.\nOmukolo guno gwabadde Bulange- Mmengo ku Lwokuna March 7,2019 nga Katikkiro Charles Peter Mayiga yasinzidde wano nategeza ng’eggwanga lino bweririna okuteeka essira ku kusimba emiti okutaasa obutonde bwensi obwonooneddwa ekisusse.\n“Omuntu eyeralikirira ku butonde bwensi oba omuntu afaayo ku mazzi getunakozesa mu bulamu bwaffe mu buli ngeri yooyo afaayo okusimba emiti, okugirabirira ate n’okugitaasa. Omuntu afaayo ku butonde bwensi n’amazzi yooyo ataasa entobazi, ebibira era yooyo akola kyonna ekisoboka okukugira okukuluguka kw’ettaka oba mukoka kubanga ebyo byonna bikosa obutonde bwensi era bwe bukosebwa n’amazzi negatubula, ako katyabaga akasinga n’obutujju okuba ak’obulabe,” Mayiga bweyagambye.\nKatikkiro yagambye nti omukago guno gwakutwalibwa ng’ekikulu kubanga emirimu egikolebwa aba lotale gyefananyiriza ddala neegyo Kabaka gyeyalagira gavumenti ye okukola okutendeka n’okubangula abavubuka, okutumbula eby’obulamu n’ebyenjigiriza, okutondawo emirimu n’ebirala.\nHajj Ahmed Lwasa nga ye Ssentebe w’olukiiko lw’Obwakabaka oluvunanyizibwa ku kutuukiriza omukago guno yatadde omukono ku ndagaano najjulirwa Ssabawolereza Christopher Bwanika ate ku lwa Rotary International,Sharmila Bhatt nga ye Gavana wa disitulikiti eyitibwa 9211 etwala Uganda ne Tanzania najjulirwa Ann Nkutu ng’ono yamuyambako ku mirimu wano mu Uganda nebateekako omukono.\nHajj Lwasa yategezezza nti Obwakabaka bwatandise dda okuteekawo enkiiko ezigenda okuyambako okuteeka ebimu ku birubirirwa mu nkola okutumbula ebyenfuna y’abantu ng’akakiiko kano kakukulirwa Ying. Martin Kasekende ng’amyukibwa Keneth Mugisha. Ate akakiiko k’okutumbula obulamu mu maka kakukulirwa David Nsubuga, ate Jane Nankabirwa Kabugo wakukulira akakiiko akagenda okukola ku mazzi n’obuyonjo.\nYe Sharmila yebazizza Obwakabaka olw’okuteeka enteekateeka y’ebigenda okukolebwa mu lulimi oluganda bisobole okutegerwa abantu abagenda okukolebwamu omulimu guno.


Bukedde Online - Kirumira bamukubye ne bamwambula engatto\nKirumira bamukubye ne bamwambula engatto\nEddwaaliro lyankweka ebyava mu musaayi ne nzaala omwana omulwadde\nEkizimbe kya Kyazanga Health Centre IV kib...\nKirumira nga yeenyoola n’abakozi ba Dr. Khingi e Muyenga.\nAbajaasi ba miritale we baatuukidde nga Godfrey Kirumira ali mu bigere byereere, alina ekiwundu ku kugulu ekivaamu omusaayi, asaabaanye ebisooto ng'ayogerera waggulu ng'awejjawejja. Olwo abaserikale baabadde bamaze okumukuba mu lutalo lw'ettaka okuliraana woteeri ya Kirumira eya Hotel International e Muyenga.\nKyokka ne Kirumira yalabiddwa ng'abalwanyisa ng'ali ne mukyala we, Susan Kirumira. Oluvannyuma Susan yawadde bba eccupa y'amazzi n'amugamba: Ddadi nywa ku mazzi abasajja babadde bakusse. Olutalo lwaddiridde Dr. Ben Khingi ow'e Mulago okugula ennyumba.\nKigambibwa nti yagigula mu bbanka oluvannyuma n'aleeta tulakita okugaziya oluguudo olugenda ewuwe. Poloti okuli wooteeri ya Kirumira etuuka ku luguudo olwo. Ekkubo erigenda ewa Dr. Khingi litwala emmotoka emu. Ku Lwomukaaga yaleese tulakita okuligaziya.\nKirumira eyabadde munda mu wooteeri bwe yategedde n'afuluma mu mmotoka ye "Range Rover" ne mukyala we n'alagira tulakita zireme kusenda. Abakozi b'oluguudo abaabadde bakuumibwa amagye baagaanyi okugondera ekiragiro kya Kirumira.\nAmagye gaamulagidde aveewo mangu oba alina ky'ayagala ayogere ne mugagga munne. Kirumira yakalambidde n'ayimirira mu maaso ga tulakita nga bw'aleekaanira waggulu nti "munninnye. Oba munzita munzite". Yalumbye omu ku bazimbi b'ekikomera ekigaziyizibwa okuva ewa Dr. Khingi okutuuka ku nsalo ne Kirumira ne bakwatagana.\nAmagye n'abazimbi baakutte Kirumira ne bamukuba wansi. Abakozi mu wooteeri ya Kirumira baafulumye ne batandika okukasuka amayinja n'okuwoggana. Amagye gaalabye bitabuse ne galeka Kirumira olwo n'abazimbi ne badduka. Oluvannyuma lw'essaawa emu, poliisi yazze ate n'eragira tulakita zigende mu maaso. Kirumira eyabadde azzeeyo mu wooteeri ye yakomyewo n'ekibinja ky'abakozi ate olutalo ne luddamu buto.\nBaabadde bakyenyoola, omugagga Hamis Kiggundu (Ham) n'ajja n'asanga nga Kirumira akyenyoola n'abakozi ba Dr. Khingi. Abajaasi ba miritale bazze ne bayimiriza buli kintu. Abaserikale baakutte abamu ku bazimbi n'abajaasi abaabadde munda mu kikomera kya Dr. Khingi ne batwalibwa ku poliisi e Kabalagala ne tulakita eyabadde esenda.\nKirumira yagguddewo omusango ku poliisi ogw'okumukuba ate abakozi ba Dr. Khingi nabo ne baggulawo ogwa Kirumira okubakuba.\nOmumyuka w'omwogezi wa poliisi mu Kampala, Luke Owoyesigire yategeezezza Bukedde eggulo nti Kirumira yasisinkanye ne Lt. Gen. Charles Angina (Angina yakiikiridde Dr. Khingi) ne bakkaanya okuggyayo emisango ku poliisi, abaakwatiddwa bayimbulwe, ensonga bazimalire mu kuteesa.\nKyokka yagambye nti Kirumira ne Angina baabadde tebannaddira poliisi era bambega bakyagenda mu maaso n'okukola ogwabwe. Ssentebe wa LC1 owa Muyenga, Yassin Omar yategeezezza nti akakiiko ke kawagira okutereeza oluguudo. N'agamba nti tebaagala kubaako afiirwa.\nTtulakita eyabadde esenda ekkubo.\nWabula Dr. Khingi ye yabalaga ekyapa kye kyokka Kirumira takibawanga. "Kirumira tuludde nga tumuyita ku LC n'agaana okujja. Kirumira yasimba dda ebikondo waakoma, n'azimba n'ekikomera kwe yassa akatimba.\nSiraba nsonga lwaki ate Kirumira agaana okukola ekkubo erikozesebwa abantu bonna", Omar bwe yagambye. N'agattako nti Kirumira mukwano gwe era ayagala ensonga ziggweere mu kuteesa.\nDr. Khingi tetwasobodde kumufuna kubaako by'annyonnyola ku nsonga eno. Kyokka looya we yagambye nti balina ekyapa n'ebiwandiiko ebiraga nga Kirumira talina kakwate ku ttaka lya luguudo eryo. "Kirumira twamuyita tusooke tukkaanye nga tetunnasenda kyokka n'agaana.\nEnsonga twazitwala mu LC era Kirumira n'atajja. Ekirungi kati yakkirizza okuteesa, bijja kuggwa", looya bwe yagambye. KIRUMIRA annyonnyola Yategeezezza nti ekkubo lirudde nga weeriri.\nDr. Khingi lwaki ava ku kukola ekkubo ate n'ayingira mu ttaka lya wooteeri? N'agamba: konteyina zange ezitudde ku ttaka lye baagala okusenda ziyinza okugwa n'okusuula wooteeri.\nLt. Gen. Charles Angina\nOmugagga Kirumira afunye ku buwerero! Asekera mu kikonde\nAbapunta basaze eggoye ku ttaka erikaayanirwa Kirumira\nEbya Tumwine ne Angina bituuse mu kabineeti


ABAYIMBI Zanie Namugenyi amanyiddwa nga Zanie Brown ne Hillary Kiyaga amanyiddwa nga Dr. Hilderman bakuutidde abayizi abaatudde eky’omusanvu okufaayo okuvumbula ebitone byabwe oluwummula baleme kulumala mu kwenjeera.\nBaabadde ku ssomero lya Victoria Mutundwe P/S, gye baasisinkanidde abayizi abaatudde P7 okuva mu masomero ag’enjawulo okwabadde; Golden Junior School Kawaala, Makindye Junior School ne Victoria Mutundwe P/S okubasibirira entanda gye baba batambula nayo mu luwummula.\nZanie Brown yaayitidde mu luyimba lwe olwa “Katonda ow’amaanyi” lwe yasoose okuyimba, okukubiriza abayizi okukulembeza Katonda mu buli kye bakola asobole okubatuusa ku Birungi bye bayaayaanira.\nYabanyumirizza nti yali atya nnyo essomo ly’Okubala ng’amanyi nti zzibu era ng’alikola bubi, naye bwe yakyusa endowooza eyo ne yeggyamu okutya, yamukola bulungi mu siniya era n’amuyita.\nBwatyo abasabye obutakulembeza kutya mu biruubirirwa byabwe babikole n’obumalirivu bajja kubituukako. Abakuutidde okwekuuma mu luwummula n’okubeera n’empisa.\nYeeyamye okwongera okubalambulako yonna gye banaaba ng’ayita mu pulojekiti ye eya Zanie Brown for Schools okwongera okubayigiriza eky’okukola.\nDr. Hilderman yabawadde eky’okulabirako kye nti, wadde mulungi mu kutabula emiziki, naye ate Dokita omutendeke ajjanjaba abantu, nti kale ekitone tekibayinula ne balena okusoma.\nAbasabye okusigala mu masomero baleme kwetaba mu ebyo ebibabuzaabuza okubaggya ku mulamwa gw’okusoma.\nZanie Namugenyi amanyiddwa nga Zanie Brown,\nHillary Kiyaga amanyiddwa nga Dr. Hilderman,\nGolden Junior School Kawaala,\nMakindye Junior School,\nVictoria Mutundwe P/S,\nZanie Brown for Schools,


BANNAKAMPALA basuze mu keetereekerero okulonda Loodi Meeya wabula ekibuuzo ekiri mu bantu kiri kimu: Erias Lukwago anaasimattuka omuyaga gwa manvuuli ya NUP?\nLukwago ali ku ttikiti ya FDC era attunka ne Nabirah Naggayi Ssempala owa NUP nga basisikana Daniel Kazibwe (Ragga Dee) owa NRM kw'ossa Joseph Mayanja (Jose Chameleone) n'abalala musanvu abali mu lwokaano.\nBangi abavuganya n'abaavuganyako mu kalulu ku bifo eby'enjawulo mu Kampala balaga we bayimiridde ku mbeera y'omuyaga gwa manvuuli n'akalulu ka Kampala.\nHajji Nasser Takuba eyaliko Mmeeya wa Kawempe yategeezezza nti Lukwago okusimattuka omuyaga guno alina okuba ng'akoze ekimala mu kulaga abalonzi nti alina enjawulo nnene ku bantu abamuvuganya, olwo ne bamulonda nga ye omuntu nga tebalowoozezza ku kibiina mw'ajjidde.\nKyokka yagambye nti, ekyo Lukwago tasaanye kusuula nnanga kubanga omuyaga bwe gujja, abantu baba baagala nkyukakyuka era olumu balonda n'abantu be batamanyi.\nYawadde eky'okulabirako kya 1971, abantu baajaguza nga Milton Obote avudde ku bukulembeze Idi Amin n'abutwala wadde ssi gwe baali baagala ennyo.\nSsewava Sserubiri yagambye nti, wadde omuyaga weeguli, si buli wabadde okulonda nti, baalonze manvuuli n'agamba nti, ebifo ebimu abantu baalonze muntu okusinziira ku busobozi.\nYalambuludde nti: Mu Kampala Central, Fred Nyanzi yabadde ku manvuuli, wabula Mohammad Nsereko atalina kibiina n'ayitamu ate e Kira, waabaddeyo ali ku manvuuli Jimmy Lukwago naye baalonze Ibrahim Ssemujju Nganda owa FDC.\nWaliwo n'abali mu NUP naye nga bawagira Lukwago mu kalulu kano naddala Betty\nNambooze ne Allan Ssewanyana.\nAllan Ssewanyana omubaka wa Makindye West yagambye nti wadde wa NUP era ye tiketi kwe yagendedde mu palamenti, muwagizi wa Lukwago era ne bakama be mu kibiina kya NUP yabategeeza w'ayimiridde n'abawa n'ensonga ze.\nYagasseeko nti mu bibalo byabwe, olukiiko lwa KCCA lusuubirwa okubeeramu bakkansala ba NUP abangi olw'omuyaga gwa manvuuli era bakiraba ng'ekijja okwanguya emirimu gya kkanso nga balonze Loodi Meeya ali mu kibiina ekimu ne Bakansala.\nAbaagala obwakkansala mu NUP nabo babadde batambuza njiri ya Naggayi ekiyinza okukosa obululu Lukwago bwe yandifunye.\nEbitundu ebirala bingi omuyaga gye gwayise nga balonda ababaka ba Palamenti. Guno gwalese Baminisita 11 abava mu bitundubya Buganda nga gubakubye ku ttaka.\nMityana waliyo Joseph Luzige ssentebe abaddeko era ali mu lwokaano ng'ono avuganya ne Patrick Mugisha owa NUP wamu ne Abdul Muyimbwa atalina kibiina. Okuva emabega Mityana ebadde ekulemberwa NRM kyokka akalulu akaawedde omubaka omukazi Judith Nabakooba abadde ku tikiti ya NRM baamuwangudde.\nE Mukono okuvuganya okw'amaanyi kuli wakati wa Rev.Peter Bakaluba Mukasa owa NUP attunka ne Hajji Harunah Ssemakula owa NRM. Ekifo kino kibaddemu Andrew Ssennyonga Luzindana owa NRM kyokka mu kamyufu baamuwangula n'akomawo nga talina kibiina.\nMasaka City abavuganya kuliko Florence Namayanja ono abadde mubaka wa Bukoto East ebisanja bibiri bwe baatonzeewo.\nBukedde Fa Ma ne Classic Meatex bagabye ennyama\nBukedde Fa Ma ne Classic bagaba ennyama


Namasole Sarah Natoolo ayanukudde munnamateeka w’ekitongole kya Buganda Land Board (BLB), Denis Buyaga nti ettaka minisita omubeezi ow’amazzi Ronald Kibuule kwe yafuna ekyapa lya Bwannamasole era be balivunaanyizibwako ku lw’Obwakabaka bwa Buganda.\nNatoolo 96, yategeezezza bannamawulire mu lubiri lwe e Lukuli - Lusaka mu Munisipaali y’e Makindye nti lino ettaka lirye lya bwannannyini era lyamuweebwa Evelyne Kulabako, maama wa Ssekabaka Daudi Chwa.\n“Ettaka lino lisangibwa Koko- Kigaya mu ggombolola y’e Najja mu disitulikiti y’e Buikwe nga liwezaako mayiro ezisukka mu ssatu nga baalimpa mu 1938 nga sinnafuuka Namasole.\nN’olwekyo ettaka eryo lyange ng’omuntu so ssi nga Namasole,” Natoolo bwe yannyonnyodde.\nWabula yeesammudde ebigambibwa nti ye yaguza Minisita Kibuule yiika 85, zaagobako abantu.\nYategeezezza nti lyatundibwa Musa Kateregga, gwe yali alitaddeko okulikuuma oluvannyuma lw’okukozesa olukujjukujju n’alifunako ekyapa okuva mu ofiisi y’eby’ettaka e Mukono.\nBuyaga ng’ali mu lukiiko lw’abamawulire wiiki ewedde yategeezza ng’ekyapa Kibuule ky’alina ku ttaka ly’e Kigaya bwe kiri ekifu ng’ettaka lino lya Bwannalinnya era aba BLB be balivunaanyizibwako nga tebamumanyi era tebamuwangako kyapa.\nSamuel Muyanja, avunaanyizibwa ku nzirukanya y’ebintu bya Namasole Natoolo e Kyaggwe yagambye nti Kateregga oluvannyuma lw’okukuuma ettaka lino ebbanga eddene, yakozesa olukujukujju n’alifunako ekyapa.\n“Bwe twategeera nti Kateregga afunye ekyapa mu bukyamu twasalawo okumutwala mu kkooti ng’ensonga zaali tezinnaggwa ne batandika okusenda. Bwe twababuuza eyali abasindise ne bagamba nti Kibuule ng’ono ye yagula ku Kateregga.\nMuyanja yagambye nti baatuuza olukiiko ku ttaka ne Minisita Kibuule mwe yali n’abalaga empapula zonna ze yagulirako nga n’ekyapa yakikyusa dda okuva mu mannya ga Kateregga n’akizza mu gage.\nYagambye nti tebakkaanya kwe kuddayo ne beebuuza ku munnamateeka waabwe n’abategeeza nga Kibuule bw’atalina musango gye bali kuba eyamuguza ekyapa kyali mu mannya ge.\n“Yatugamba nti Kibuule mu mateeka aba ayitibwa “Bonafide purchaser by value” ng’era yatuwa amagezi okuvunaana Kateregga eyamuguza ng’era emisango gigenda mu maaso,” bwe yannyonnyodde.\nYagambye nti bwe baategeera ebyo abasenze abali ku ttaka Kibuule ly’alinako ekyapa ne babategeeza bakolagane naye kuba baali tebakyayinza kubamalira nsonga zaabwe.\nNatolo yagambye nti Obwannamasole, bulina ettaka mayiro 20 ku kyalo Busagazi mu disitulikiti y’e Buikwe (Kyaggwe bbuloka 377 poloti 6) nga lino si lye lyogerwako.\nYagambye nti ettaka lino Namasole takkirizibwa kulitunda okuggyako okulifunako obusuulu okuva mu basenze ababa baliriko obumuyamba okwebezaawo n’abantu be kuba talina mpeera gy’afuna nga Nnamasole.\nAte Muyanja yalaze ebbaluwa gye yagambye nti yawandiikibwa minisita w’eby’obuwangwa n’ennono e Mengo Yusuf Ggaganga ku bw’Obwakabaka bwa Buganda ng’eragira ab’ekitongole ky’ettaka e Mukono okukolera Kateregga ekyapa kya yiika 400 ku ttaka ly’e Busagazi nti Namasole Natolo ye yazimuwa ekitali kituufu.\nEbbaluwa eno eyawandiikibwa nga May 22, 2016 eri omuwandiisi w’ebyapa ku disitulikiti y’e Mukono ng’amugamba nti yali afunye endagaano eyali ekoleddwa Namasole Natolo ng’awa Kateregga yiika 400 ku ttaka ly’e Busagazi.\nYamuwa olukusa olumuwa ekyapa nti yali talina kwemulugunya kwonna ku ndagaano eyali emuweereddwa Kateregga.\nMinisita Kibuule mu lukiiko lw’amawulire lwe yatuuza wiiki ewedde yategeeza nga bwe yakebera ebikwata ku ttaka lino mu ofiisi y’ettaka e Mukono n’asanga nga waliyo ekyapa ekyali mu mannya ga Musa Kateregga.\nKibuule yategeeza nti ye teyali mukyamu okugula ettaka lino kuba amakubo gonna agayitibwamu okugula ettaka yagakozesa.\nKu ttaka ly’e limu, nga October 8, Dickson Wasswa yafa olw’emirerembe egiryekusaako ng’abatuuze baategeeza nti ono okufa kwe kwava ku kutulugunyizibwa abaserikale.


Bukedde Online - Okubeera bamuzibe tekitugaana kwekolerera\nKintu (ku kkono) ng’aguza kasitoma ebbumba ku mudaala gwe mu katale k’e Nabuti.\nABANTU abamu olw'okuba n'obulemu ku mibiri gyabwe beesaasira ne balowooza nti, olw'ekikula kyabwe balina kukolerwa bantu balala okusobola okwebeezaawo. Kino si bwe kiri ku Seeka Isa Kintu 65, abangi gwe baakazaako erya Seeka Muzibe.\nYagaana okwekubagiza wadde okwesaasira ng'amanyi alina okutuukiriza obuvunaanyizibwa bwe ng'omusajja obw'okulabirira amakaage n'okwebeezaawo. Seeka Muzibe musajja mufumbo, musuubuzi mu katale ka Nabuti mu kikko, Imaam ku muzikiti ogwa Masjid Noor e Ttakajjunge, musomesa wa ddiini, alina abaana mukaaga era mutuuze e Ttakajjunge mu Ggombolola y'e Nama mu disitulikiti y'e Mukono.\nBw'otuuka mu katale kano, n'otuuka ku mudaala gwe oyinza okulowooza akwematiriddeko kyokka nga talaba ddala naye ng'atunda ebintu bye ate aweereza bulungi. Seeka Muzibe mutabani w'abagenzi Kalifan Bikula eyali ow'e Kimenyedde ne Aisa Nabirye. Anyumya bw'asobola okutambuza obulamu omuli n'okulabirira abaana abatali babe: "Twazaalibwa abaana mukaaga nga ffenna twali balamu bulungi.\nWabula ku myaka 15 bwe nali mu S.1 e Nakaziba mu Bugerere amaaso gange gaatandiikiriza na mutwe okunnuma. Omutwe gwannuma okumala ekiseera kya myezi mukaaga era ne ntwalibwako e Mulago okulongoosebwa. Oluvannyuma lw'okugalongoosa, geeyongera kwonooneka ne nfuukira ddala muzibe.\nKino tekyannemesa kwekolerera era ebintu bye ntunda mu katale mbikoledde emyaka 10. Mu Mukono Town Council mmazeemu kati emyaka 30 era abasinga bammanyi olw'ekikula kyange ng'erinnya lya Kintu abasinga tebalimanyNKIMA AMAZZI Nasooka kukima mazzi omulimu gwe nakolera emyaka etaano nga nnina wooteeri gye nagasomberanga nga buli kidomola nkitunda 200/-.\nKintu ne muwala we Nakyejwe asoma obusomesa.\nOmuntu omu yankwatirwa ekisa n'aηηamba nti, emmotoka zaali zisobola okunkoona nga nsaza amazzi era kwe kusalawo n'ampa 8,000/- n'anfunira n'omudaala kwe nkolera kati. Ebiseera ebyo endebe ya mukene yali egula 4,000/- era nagula endebe bbiri ne ηηenda nga ngaziya mpola ne ntandika okwongerezaako ebintu ebirala.\nNnina bannange be ntuma ne bansuubulira bye ntunda okuli ebbumba ne mukene era oluusi bantundirako nga siriiwo. Bannange bannyamba ne ku ssenteez'empapula ssaako okuddiza bakasitoma naye ez'ebinusu tezintawaanya. Sirina lunaku lwe mpummula wabula buli lunaku nkeera ku ssaawa 12:30 ez'oku makya ne nzija mu katale okutuusa ku ssaawa mukaaga ez'emisana olwo ne nzirayo okusaaza abantu ku muzikiti e Ttakajjunge, olwo ne nzira enkeera.\nEkirungi nnina owa booda anvugako okundeeta buli ku makya era mmusasula mwezi 50,000/- ate okuddayo nfuna ku bavuzi b'omu katale. Okusalawo okukola omulimu guno sikisanzeemu buzibu kubanga kinyanguyira okusinga bwe nagenda ew'omuntu nga ndiko obuyambi bwe nfuna mu ngeri ey'okumusabiriza.\nOkwekolera kisingako okusabiriza kubanga olunaku bwe lugenda obulungi nsobola okufunamu 10,000/- n'okusingawo. Okusoomoozebwa kwe nsanga kwa bakasitoma abatamanyi nga ndi muzibe abajja ne byimirira nga tebamanyi nti sibalaba era abamu balowooza sibafuddeeko.\nOkukaluubirirwa okutuusibwako ebintu bye mbeera njagala. Ebyange biyinza okuggwaawo nga njagala kuleeta birala naye olw'okuba bannange babeera tabannatuusa kiseera kigenda kusuubula byabwe okuva Kampala ne mu Owino mbeera nnina okulindamu bandeetere.\nMUKYALA WANGE NAYE MUZIBE Nga mpeza emyaka 30, nali ηηenze Mbale e Nabumali okusoma Kulaani eya bamuzibe ne munnange gye namusanga nga naye azze kusoma. Bakadde baffe baatusisinkanya oluvannyuma lwa bazadde ba mukyala wange okusooka okundaba olwo ne baguma nti, mu ssomero eriyo ne bamuzibe abalala.\nOkusoma bwe kwaggwa, abakulu ne batukwataganya ne bamumpa mu butongole. Twasiimagana oluvannyuma lwa buli omu okumanya embeera ya munne era bwe nalaba nga tuli banzikiriza emu, amanyi okukola emirimu ne nsalawo okugenda naye. Nali njagala muzibe munnange kubanga abakazi abalaba nalaba nga bazibu kuba ayinza okukwatibwa ensonyi okukukwata ku mukono mutambule naye mu kkubo n'obutampa kitiibwa."\nOLUKUSENSE LWANJASA EMMUNYE Z'AMAASO Mariam Nabbaale 50, muwala w'abagenzi Harunah Nyondo eyali ow'e Bulenga ne Fatuma Namatovu eyali abeera e Kibuli. Anyumya bwe batambuza obulamu bwabwe mu bwamuzibe: "Twazaalibwa abaana munaana nga nze mukulu.\nAmaaso gange gaaziba nnina emyaka mukaaga kyokka nga nazaalibwa malamuSaamanya naye maama yantegeeza nti, ku myezi nga mwenda olukusense lwannuma ne ntwalibwa mu ddwaaliro naye kiteeberezebwa okubeera nga lwaleka lwonoonye emmunye z'amaaso gange.\nNzijukira nali ku ssomero nga sikyalaba bulungi ne banziza awaka era ne bategeeza taata nga bwe nali sikyalaba ne batandika okunzijanjaba. Bantwala mu ddwaaliro ne bankebera wabula abasawo ne bategeeza bazadde bange bwe sikyasobola kuddamu kulaba nga n'akatono akaalimu kaali kaakuggwaamu.\nEmirimu ngikola kuba banjigiriza era jjajja buli mulimu gwe yabeeranga akola ng'ampita ne tukola babiri nga bw'ankwasaako.\nTUZADDE ABAANA NE TUBAKUZA\nAbaana baffe omukaaga be tuzadde tebakirinaamu buzibu kubanga tubazadde tetubalabyeko era tusobodde okubakuza, era batuyamba we kyetaagisa Emirimu ng'omukyala omuzadde ate alina omwami nsobodde okugikwataganya kubanga kyava waka gye natandikira ku bato bange nga maama abandekera ate n'asanga nga buli kimu kikoleddwa.\nAbantu batumanyi tetulina kusoomoozebwa kwa maanyikubanga twakimanyiira omuntu ne bwakuyita muzibe tekikuluma era tuyitaba kuba ate batuyamba. Abaana batutuusaako buli kimu era ne baliraanwa baffe batuyamba naddala ng'abaana tebaliiwo okwewala abayinza okutubba enkoko kuba tuli balunzi.\nNnunda enkoko enzungu ezibeera wakati wa 100 ne 150 okusinziira ku ssente ze mbeerawo nazo nga nzimazeemu emyaka ebiri awatali kubbibwa. Ku baana baffe kuliko omu atawaanyizibwa amaaso, ate abalala bagamba tebalengera bulungi wala wabula bafuna obujjanjabi. Baze akola mu katale awali abakyala ab'enjawulo naye sikifaakomunzimazeemu emyaka ebiri awatali kubbibwa.\nKu baana baffe kuliko omu atawaanyizibwa amaaso, ate abalala bagamba tebalengera bulungi wala wabula bafuna obujjanjabi. Baze akola mu katale awali abakyala ab'enjawulo naye sikifaako.\nSISANZE KUSOOMOOZEBWA MU BAZE WADDE BAMUNDABIRA\nTwasisinkana Mbale ne baze oluvannyuma lw'abazadde okusiima naffe ne tusiimagana era ne tubeera ffembi ne tutandika obulamu. Tetulina kusoomooza kwe nsanze mu baze kubanga abazadde baffe baatubeererawo mu mbeera yonna nga bakyali balamu, kati twasigaza baana era kati emyaka 30 nga tuli ffembi.\nEBIMU KU BITUYAMBYE OKUWANGAAZA OBUFUMBO\n1 Okwesiga Katonda kubanga Mungu ye nannyini kusalawo ku buli mbeera ejja mu bulamu bwaffe.\n2 Okubeera abagumiikiriza eri buli mbeera.\n3 Tukkaanya kuba buli kimu tukikolera wamu newankubadde okunyigana tekubulamu ng'abantu kubanga ebimu bya butonde.\nAbantu abamu balowooza tulina ebitusomooza bingi kyokka nga naffe tulaba nga nammwe abalaba mulina ebibasoomooza era ffe bwe tufunamu ekitusobaganya kibeera kitono nga tukimaliriza kuba tetwenkana nga mmwe abalaba.\nABAANA BAFFE BASOMYE\nTusomesezza abaana baffe era kuliko abakuguse mu busomesa n'obusuubuzi. Abaana baffe tutuula nabo ne tubategeeza ku bulamu bw'ensi era tubeeyabiza. Abaana abasinga bava waka era mu nkiiko z'essomero bwe tubeera tuyitiddwa omwana yennyini akutwala ku ssomero n'ogenda okumanya ebigenda mu maaso. Tubakuutira okwetwaala ng'abalamu ne tubalaga nti, abantu abasigadde bonna balwadde kibayambe okusobola okwekuuma n'okwekomako mu buli mbeera. Abaana baffe kuliko Faisal Kalyango, Mubarak Kintu, Aisha Nakyejwe, Asia Nakidde, Luqman Sekidde, Adirah Nabulya ne Ramathan Kabajjo. Tubakuutira okukwatagana, okwagalana, okutulabirira n'okukolagana obulungi n'abantu.\nBAZADDE BAFFE BATUBUULIRIRA Aisha Nakyejwe, muwala wa bamuzibe: Ng'abaana abakulu abazadde baffe bafaayo okutubuulirira ku nneeyisa yaffe okuli okweyisa obulungi mu bantu era tufaayo okulaba ng'omukulu alaga ekifaananyi ekirungi eri abato ate ebirala twogera n'abasomesa baffe ne batuyambako.\nTukuze bali mu mbeera eyo nga tebalaba eraffe abalina okubabeererawo nga tubayambako okubaweereza.ffe abalina okubabeererawo nga tubayambako okubaweereza.\nMusumba Manjeeri agabidde omukazi Landcruiser n'awunga


Bukedde Online - By'olina okugoberera omusana obutakukosa\nBy'olina okugoberera omusana obutakukosa\nOw'emyaka 3 asunye amabeere\nOboobeza ettooke naye manya weerungira butwa\nSIZONI y’omusana etandise era abantu bangi baatandise okukaaba ssennyiga n’ekifuba nga n’abamu amaloboozi gafudde tebakyayogera.\nBya HERBERT MUSOKE NE OLIVE LWANGA\nSIZONI y’omusana etandise era abantu bangi baatandise okukaaba ssennyiga n’ekifuba nga n’abamu amaloboozi gafudde tebakyayogera. Omusana ogulimu kikunta gusitula enfuufu n’eggweera mu bantu n’ebifo gye bakolera oba okusula ekitambuza endwadde.\nDr. Farouk Muyingo owa Mpigi Hospital agamba nti, akasana kalungi singa kabeera katono naddala ako ak’oku makya. Wabula akaaka ennaku zino si kalungi olw’okuba kangi ekisusse ate kalimu kikunta atambuza enfuufu n’endwadde.\nAyongerako nti, ng’oggyeko enfuufu, empewo essibwa gye tuyingiza mu mawuggwe nkalu nnyo ekigaleetera n’emimiro, ssaako olususu okukala era olaba abantu bangi emimwa gibakaze nga kiva ku mazzi okukendeera mu mubiri.\n1 Okubeera mu musana omungi ennyo kiyinza okuvaako endwadde nga kookolo w’olususu.\n2 Omusana gukakanyaza n’okuleeta enkanyanya ku lususu n’olabika ng’omukadde.\n3 Gukaza olususu omuntu n’asiiwuuka n’okuvaako evvu.\n4 Omusana gukaza omubiri naddala nga tonywa mazzi gamala kuba abeera atuuyana.\n5 Olumu kivaako okufuna ebikuyiro naddala singa obeera ogubaddemu okumala ebbanga eddene.\n6 Ssennyiga n’ekifuba bibeera bingi kuba empewo n’enfuufu ebitambuzibwa biba bijjudde obuwuka obubireeta ate n’okubusaasaanya.\n7 Olumu kivaako obulago okukala n’emimwa okusiiwuuka n’okwatika oba okufuna amabwa.\n8 Kivaako obulwadde bw’amaaso kuba enfuufu buli lw’egayingira ejjiramu obuwuka obusirikitu obusobola okulwaza amaaso, okugamyuusa, okuleeta amaziga wamu n’okusiiwa.\nDr. James Kafeero, owa Cancer Institute e Mulago agamba nti omusana gulimu Vitamin D ayamba okukuuma olususu nga lulamu era lulabika bulungi n’okuluziyiza okukwatibwa kookolo.\nMu ngeri y’emu olususu lubeera luyulika munda ate nga lulwawo okuwona. N’olwekyo wadde obulabe bw’omusana buyinza obutabeera bwa maanyi nga tuli bato, bwe tukula bweraga nnyo.\nOmusana guvaako olususu okufuna amabala, ng’ebitundu byalwo ebimu tebifaanana na birala. Oluusi lufuuka olwa kyenvu naddala mu bantu abeeru, lunaanuuka n’okwereega kw’obusuwa obutono obubeera wansi waalwo ekivaako okuyulika, okunaanuuka kw’olususu, okwefunya kw’ennyama n’ebirala.\nEbibala n'omubisi biyamba ku musana\nENGERI Y’OKWERABIRIRA KU MUSANA\nDr. Muyingo agamba nti, okwekuumira mu mbeera ennungi, olina okukola bino:\n1 Okunywa ennyo amazzi okuzaawo amazzi g’ofiirwa mu musana. Olw’okuba omusana mungi n’ebbugumu libeera lingi mu mubiri ekiguleeta okukozesa mu bwangu amazzi agagulimu n’olumwa ennyonta.\n2 Bw’oba tosobola kunywa mazzi kozesa omubisi gw’ebibala oba okubirya naddala ebirina amazzi amangi nga wootameroni, ennaanansi, emicungwa n’ebirala.\n3 Ggwe akola duyiro olina okunywa ennyo omubisi era wandibadde onywa wakati w’eggiraasi 2 - 4 buli ssaawa omubiri ne gufuna amazzi wamu ne ssukaali owoobutonde eyeetaagibwa.\n4 Ennyambala nayo gitunulemu, kuba okwekapika ekisusse ku musana nakyo kikosa omubiri kuba n’engoye ezimu zookya olususu.\n5 Bw’oba okola emirimu egy’amaanyi, fuba okulaba ng’onywa amazzi n’obutakozesa nnyo bitamiiza kuba bingi binyunyunta amazzi mu mubiri.\n6 Bw’oba otambula mu musana kirungi n’oyambala enkoofiira engazi ekubikka olususu luleme kukala na kwesalasala n’okutangira amaaso okukosebwa ennyo ekitangaala.\nTonywa bintu birimu mwenge wadde ssukaali omungi kuba ate ebyo byongera kukukamula mazzi mu mubiri.\nMu ngeri y’emu weewale okunywa ebinnyogoga ennyo kuba biyinza okukulumya olubuto.\nBy’olina okugoberera omusana obutakukosa\nBakazi bange 4 bonna mbaziise\nLwaki Pulezidenti tasula mu maka ge amatongole e Ntebe?\nAbadde atunda ssukaali atawera bamuyodde\nFDC erumbye ababaka\nBalumbye ababaka ku za mmotoka\nFDC etereddewo Gavt. obukwakkulizo


Bukedde Online - Engeri gyoyinza okukekkereza amafuta mu mmotoka yo\nNsubuga asubiddwa ogwa Rwanda\nOLI okukuwa ekibonerezo ky’okusimbula emmotoka nga temuli mafuta, waakiri ogalamira n’akulya obuti ku nnyama ya gavumenti n’omanyirira...\nOLI okukuwa ekibonerezo ky’okusimbula emmotoka nga temuli mafuta, waakiri ogalamira n’akulya obuti ku nnyama\nya gavumenti n’omanyirira...\nOsobola okuvuga emmotoka ekubagana n’ekugumiikiriza okutuusa lw’ogikanika, wabula tesobola kukugumiikiriza bw’eggwaamu amafuta.\nObeera olina okugateekamu n’etambula. Kino kitegeeza nti ekyetaago kya mmotoka buli lunaku ge mafuta. N’olwekyo, obutakumalaako nsimbi osaanye okumanya engeri gy’olina okugakekkerezaamu.\nPaul Kaganzi, Ambasada w’amafuta ga Shell Uganda ate nga mukugu mu by’amafuta akusongedde ku bintu musanvu ebikuyamba okukekkereza amafuta, emmotoka n’etekufuukira kizibu.\nOkusookera ddala, olina okukimanya nti ekidduka kyonna kyeyambisa ebintu ebikulu bisatu okutambula. Ge mafuta, omuliro ogukuma amafuta n’empewo eyingira mu yingini. Era amaanyi ga mmotoka gasinziira ku muliro oguba gukumiddwa.\nWammanga by’ebintu omusanvu ebinaakuyamba okukekkereza mafuta. Envuga: Eno ekola kinene ku mmotoka okukekkereza amafuta oba obutakekkereza.\nBuli lw’ovuga endiima, emmotoka ebeera ekunywa nnyo olw’okuba n’omuliro ogulinnye nnyo. Kyandibadde kirungi\nn’ovugira mu sipiidi 80 - 100.\nWano emmotoka ebeera mu ggiya eziwewuka, sso ng’ate bw’ovuga sipiidi eya wansi ennyo, obeera mu ggiya nnene ekitegeeza ne wano ebeera ekunywa nnyo.\nBw’osussa 100, ate mmotoka ebeera ekozesa amaanyi mangi Ebintu 7 ebinaakuyamba okudduka ekitegeeza kwongera\nkukunywa, okuggyako ng’olina ky’ogoba.\nEndabirira ya yingini (kino olumu bakiyita ‘tuning’: Singa olema okulabirira obulungi emmotoka yo nga togityuninga kugizza ku mulembe oba okugituusa mu mbeera gye baagikoleramu, kimanye nti ejja kuba ng’ekunywa nnnyo amafuta. Kino kitegeeza emmotoka yo gitwale ku saaviisi mu bbanga eriragiddwa agikozeeko.\nKu saaviisi, kirungi ne bakebera ekyangwe ekisengejja empewo okebere n’ebirala. Oyo avuga emmotoka mu bitundu ebirimu enfuufu ennyingi, kirungi n’otolinda na saaviisi kuggwaako. Bw’otokikola, ejja kukutawaanya.\nAkasengejja woyiro (oil fi lter), oteekeddwa okukakyusa buli lw’okola saaviisi.\nKu mmotoka eya petulooli, akasengejja amafuta (fuel fi lter) kakyuse buli luvannyuma lwa kirommita emitwalo 10, ate eya dizero kakyuse buli lw’okola saaviisi.\nKino kikulu nnyo eri abavuga mmotoka enkadde. Emmotoka ennaku zino za masannyalaze. Pulaaga zitereeze era\nbuli lwe zibeera ennamu, enywa kitono.\nTekinologiya; Bw’oba ogula emmotoka, funa ezo ezirina yingini eza D4, VVTi oba EFI. Zino ziyiwayo amafuta okusinziira ku bwetaavu bwa mmotoka. Wabula yingini ya D4 wano mu Uganda abamu bagyevuma olw’okuboola amafuta. Eno\nyeetaaga amafuta amayonjo, kale tomala gagitwala ku buli ssundiro ly’amafuta ly’osanze.\nEmipiira emirungi; Bw’oba mu kidduka, ekintu ekiri wakati wo n’oluguudo gy’emipiira. Singa emipiira giba nga gitambula bulungi, nga giriko enjola, gisika mangu emmotoka nga tekozesa maanyi mangi.\nKino kitegeeza kunywa kitono. Naye enjola kasita zikendeera, omupiira gutandika okuseerera, mmotoka n’eba ng’enywa nnyo. Bw’oba ovuga, togiwulira nti eseerera, naye nga kino ky’ekibaawo.\nEmbeera endala ereetera emmotoka okunywa ennyo amafuta ng’eva ku mipiira, y’eyomukka.\nBuli lw’ovuga emmotoka ng’emipiira temuli mukka oguteekeddwa okubaamu, emmotoka ekozesa amaanyi mangi.\nOkutikka emmotoka akabindo; Singa emmotoka ogitikka kkiro z’eterina kutikka, manya nti amaanyi ga yingini ge baagiwa okutikka ogayisizzaawo.\nKitegeeza nti yingini ejja kukusaba amaanyi ag’enjawulo okutambula n’ekiddirira kwe kwongera okunywa amafuta. Woyiro; Emmotoka buli lw’ogiteekamu woyiro azitowa, nayo etambula ezitoowererwa. Abamu balowooza nti woyiro azitowa ye mulungi, ne batamanya nti woyiro awewuka ye mulungi.\nWoyiro awewuka buli lw’okoleeza ekisumuluzo, ayanguwa okulinnya.\nKaganzi ayongerako nti woyiro omutuufu alina okuba nga yakakakasibwa akakiiko ka bayinginiya abakugu mu bya woyiro ak’ensi yonna aka ‘Society of Automotive Engineers’ (SAE).\nEra akadomola oba akakebe ka woyiro omutuufu kalina okubaako ennukuta SAE.\nMu mbeera za Uganda, woyiro waffe abeerako ennukuta SAE15W - 40, oba nga kuliko 05W40.\nEnvuga ya wano, oluba okussaamu ekisumuluzo oli ng’asimbula, ku woyiro azitowa alwawo okulinnya, kiba kitta emmotoka yo era awo we wasinga okuva okufa kwa yingini za mmotoka ezisinga wano mu Uganda.\nKirungi bw’okoleeza emmotoka, n’ogiwaamu ebbanga lya ddakiika waakiri ttaano, ne kiyamba woyiro okulinnya olwo\nEkika kya mmotoka: Ennaku zino engeri ssente gye zibuze, kiwa amakulu mangi omuntu okuvuga emmotoka eya yingini entono okuva ku cc1300 okutuuka nga ku 1800. eno ejja kukuyamba okukekkereza amafuta ate ng’ekutuusa\ngy’olaga mu budde nga teweejalabizza\nEBIKA BY’AMAFUTA EBIRIWO\nWaliwo dizero ne petulooli. Wabula mu petulooli gye buvuddeko mubaddemu ekirungo kya Lead nga kino kigayamba okuba n’amaanyi ag’enjawulo.\n Naye oluvannyuma kyazuulwa ng’ekirungo kino kirina obulabe ku butonde bw’ensi, kwe kuleeta amafuta aga Unleaded.\nGano gabaamu ebirungo ebiyamba okwoza ebifettefette mu mmotoka.\nWaliwo n’aga V-Power. Gano gajja matabule okuva ebweru era galongoosa yingini ate tegagenda nnyo. Era ga bbeeyi okusinga ku malala.\nOmupakasi asse munne mu bukambwe\nEkiraamo kya Sam Njuba ekikugira abaana be bonna okwenyigira mu by'obufuzi kiwuninkirizza bannabyabufuzi\nAbongedde okuwambibwa beeraliikirizza abantu\nAbakozi beefuulidde mukama waabwe ne bamutta


Bible / Verses / Luganda\nNaye ggwe oligenda awali bajjajja bo n'emirembe; oliziikibwa bw'olimala okuwangaala obulungi. - Olubereberye 15:15\nMukama aliwa amaanyi abantu be; Mukama omukisa gw'aliwa abantu be gye mirembe. - Zabbuli 29:11\nVa mu bubi, okolenga obulungi; Noonyanga emirembe, ogigobererenga. - Zabbuli 34:14\nNaye abawombeefu balisikira ensi: Era banaasanyukiranga emirembe emingi. - Zabbuli 37:11\nWeekalirizenga oyo atuukiridde, olabenga ow'amazima: Kubanga enkomerero ey'omuntu oyo mirembe. - Zabbuli 37:37\nAbaagala amateeka go balina emirembe mingi; So tebaliiko kibeesittaza. - Zabbuli 119:165\nNze njagala emirembe: Naye bwe njogera, baagala okulwana. - Zabbuli 120:7\nAmakubo ag'omuntu bwe gasanyusa Mukama, Atabaganya naye era n'abalabe be. - Engero 16:7\nekiseera eky'okwagaliramu, n'ekiseera eky'okukyayiramu; ekiseera eky'okulwaniramu, n'ekiseera eky'okutabaganiramu. - Omubuulizi 3:8\nKubanga omwana atuzaaliddwa ffe, omwana ow'obulenzi aweereddwa ffe; n'okufuga kunaabanga ku kibegabega kye: n'erinnya lye liriyitibwa nti Wa kitalo, Ateesa ebigambo, Katonda ow'amaanyi, Kitaffe ataggwaawo, Omukulu ow'emirembe. - Isaaya 9:6\nOnoomukuumanga mirembe mirembe, eyeesigamya omwoyo gwe ku ggwe: kubanga akwesiga ggwe. - Isaaya 26:3\nN'omulimu gw'obutuukirivu guliba mirembe; era obutuukirivu bulireeta okutereera n'okwesiganga ennaku zonna. - Isaaya 32:17\nN'abaana bo bonna baliyigirizibwa Mukama; n'emirembe gy'abaana bo giriba mingi. - Isaaya 54:13\nKubanga mulifuluma n'essanyu, mulitwalibwa n'emirembe okuvaayo: ensozi n'obusozi ziribaguka okuyinba mu maaso gammwe, n'emiti gyonna egy'oku ttale girikuba mu ngalo. - Isaaya 55:12\nTewali mirembe, bw'ayogera Katonda wange, eri ababi. - Isaaya 57:21\nEkkubo ery'emirembe tebalimanyi; so mu magenda gaabwe temuli musango: beekubidde amakubo amakyamu; buli atambulira omwo tamanyi mirembe. - Isaaya 59:8\nEra bawonyezza ekiwundu ky'abantu bange kungulu kwokka, nga boogera nti Mirembe, mirembe; so emirembe nga tewali. - Yeremiya 6:14\nKubanga mmanyi ebirowoozo bye ndowooza gye muli, bw'ayogera Mukama, ebirowoozo eby'emirembe so si bya bubi, okubawa okusuubira enkomerero yammwe ey'oluvannyuma. - Yeremiya 29:11\nLaba, ndikireetera obulamu n'okuwonyezebwa, nange ndibawonya; era ndibabikkulira emirembe n'amazima bingi nnyo nnyini. -\nOkuzikirira kujja; era balinoonya emirembe, kale nga tewali. - Ezekyeri 7:25\nbe bannabbi ba Isiraeri abalagula ebya Yerusaalemi era abakirabira okwolesebwa okw'emirembe, so nga tewali mirembe, bw'ayogera Mukama Katonda. - Ezekyeri 13:16\nEra olw'amagezi ge alyeza enkwe mu mukono gwe: era alyegulumiza mu mutima gwe, era alizikiriza bangi nga balowooza nga mirembe: era aliyimirira okulwanyisa omulangira w'abalangira: naye alimenyeka awatali ngalo. - Danyeri 8:25\nMu biro eby'emirembe alijjira n'ebifo ebisinga obugimu eby'omu ssaza: era alikola bajjajjaabe bye bataakolanga, newakubadde bajjajja ba bajjajjaabe: alibagabira omwandu n'omunyago n'obugagga: weewaawo, alisalira enkwe ze ebigo, okumala ekiseera. - Danyeri 11:24\nLaba, ku nsozi ebigere by'oyo abuulirira ebigambo ebirungi, alangira emirembe! Weekuuma embaga zo, ggwe Yuda, tuukiriza obweyamo bwo; kubanga omubi takyayitanga wakati wo; azikirira ddala. - Nakumu 1:15\nEndagaano yange yabanga naye ey'obulamu n'emirembe; era nnabimuwa ebyo alyoke atye, n'antya n'atekemukira erinnya lyange. - Malaki 2:5\nBalina omukisa abatabaganya: kubanga abo baliyitibwa baana ba Katonda. - Matayo 5:9\nEnju bw'esaananga, emirembe gyammwe gijjenga ku yo: naye bw'etasaananga, emirembe gyammwe giddenga gye muli. - Matayo 10:13\nTemulowooza nti najja kuleeta mirembe ku nsi: sajja kuleeta mirembe, wabula ekitala. - Matayo 10:34\nN'azuukuka, n'aboggolera omuyaga, n'agamba ennyanja nti Sirika, teeka. Omuyaga ne gukkakkana, n'eba nteefu nnyo. - Makko 4:39\nN'amugamba nti Omuwala, okukkiriza kwo kukuwonyezza; weegendere n'emirembe, owonere ddala ekibonoobono kyo. - Makko 5:34\nOmunnyo mulungi: naye omunnyo bwe guggwaamu ensa mulizzaamu ki? Mmwe mubeere n'omunnyo munda wammwe, mutabagane mwekka na mwekka. - Makko 9:50\nOkwakira abatuula mu nzikiza, ne mu kisiikirize ky'olumbe, Okuluŋŋamya ebigere byaffe mu kkubo ery'emirembe. - Lukka 1:79\nEkitiibwa kibe eri Katonda waggulu ennyo; Ne mu nsi emirembe gibe mu bantu abasiimibwa. - Lukka 2:14\nN'agamba omukazi nti Okukkiriza kwo kukulokodde; genda mirembe. - Lukka 7:50\nNa buli nnyumba gye muyingirangamu, musookenga okugamba nti Emirembe gibe mu nnyumba muno. - Lukka 10:5\nOba nga si bwe kityo, oli bw'aba akyaali wala nnyo, atuma ababaka n'asaba eby'okutabagana. - Lukka 14:32\nnga bagamba nti Aweereddwa omukisa Kabaka ajjira mu linnya lya Mukama: emirembe mu ggulu, n'ekitiibwa waggulu ennyo. - Lukka 19:38\nAwo baali nga bakyayogera ebyo, ye yennyini n'ayimirira wakati waabwe, n'abagamba nti Emirembe gibe mu mmwe. - Lukka 24:36\nEmirembe mbalekera; emirembe gyange ngibawa: si ng'ensi bw'ewa, nze bwe mbawa. Omutima gwammwe tegweraliikiriranga so tegutyanga. - Yokaana 14:27\nEbyo mbibabuulidde, mube n'emirembe mu nze. Mu nsi mulina ennaku: naye mugume; nze mpangudde ensi. - Yokaana 16:33\neri bonna abali mu Ruumi, abaagalwa Katonda, abayitibwa okuba abatukuvu: ekisa kibe nammwe n’emirembe ebiva eri Katonda Kitaffe ne Mukama waffe Yesu Kristo. - Abaruumi 1:7\nOkuzikirira n'obunaku biri mu makubo gaabwe; So tebamanyanga kkubo lya mirembe: Tewali kutya Katonda mu maaso gaabwe. - Abaruumi 3:16-18\nKale bwe twaweebwa obutuukirivu olw'okukkiriza, tubeerenga n'emirembe eri Katonda ku bwa Mukama waffe Yesu Kristo, - Abaruumi 5:1\nKubanga okulowooza kw'omubiri kwe kufa; naye okulowooza kw'omwoyo bwe bulamu n'emirembe:Abaruumi 8:6\nera balibuulira batya nga tebatumiddwa? nga bwe kyawandiikibwa nti Ebigere byabwe nga birungi nnyo ababuulira enjiri ey'ebirungi! - Abaruumi 10:15\nOba nga kiyinzika, ku luuyi lwammwe, mutabaganenga n'abantu bonna. - Abaruumi 12:18\nkubanga obwakabaka bwa Katonda si kwe kulya n'okunywa, wabula butuukirivu na mirembe na ssanyu mu Mwoyo Omutukuvu: - Abaruumi 14:17\nKale bwe kityo tugobererenga eby'emirembe, n'eby'okuzimbagananga fekka na fekka. - Abaruumi 14:19\nEra Katonda ow'okusuubirwa abajjuze mmwe essanyu lyonna n’emirembe olw'okukkiriza, mmwe musukkirirenga mu kusuubira, mu maanyi g'Omwoyo Omutukuvu. - Abaruumi 15:13\nEra Katonda ow'emirembe abeerenga nammwe mwenna. Amiina. - Abaruumi 15:33\nekisa kibeerenga gye muli n'emirembe ebiva eri Katonda Kitaffe, ne Mukama waffe Yesu Kristo. - 1 Abakkolinso 1:3\nNaye atakkiriza bw'ayawukananga, ayawukane: ow'oluganda omusajja oba mukazi tali mu buddu mu bigambo ebiri bwe bityo: naye Katonda yatuyitira mirembe. - 1 Abakkolinso 7:15\nkubanga Katonda si wa kuyoogaana, naye wa mirembe; nga mu kkanisa zonna ez'abatukuvu. - 1 Abakkolinso 14:33\nEky'enkomerero, ab'oluganda, mweraba. Mutuukirire; musanyusibwe; mulowooze bumu; mubeere n'emirembe: ne Katonda ow'okwagala n'emirembe anaabanga nammwe. - 2 Abakkolinso 13:11\nekisa kibenga gye muli n'emirembe ebiva eri Katonda Kitaffe, ne Mukama waffe Yesu Kristo, - Abaggalatiya 1:3\nN'abo bonna abanaatambuliranga mu tteeka eryo, emirembe gibenga ku bo, n'okusaasirwa, ne ku Isiraeri wa Katonda. - Abaggalatiya 6:16\nNaye ebibala by'Omwoyo kwe kwagala, okusanyuka, emirembe, okugumiikiriza, ekisa, obulungi, okukkiriza, - Abaggalatiya 5:22\nKubanga ye gye mirembe gyaffe, eyafuula byombi ekimu, n'amenyawo ekisenge ekya wakati ekyawula, bwe yamala okuggyawo mu mubiri gwe obulabe, tawuleti ey'ebiragiro ebiri mu mateeka; alyoke atonde mu ye yennyini abo bombi okubeera omuntu omu omuggya, okuleeta emirembe; - Abaefeeso 2:14, 15\nnga munyiikiranga okwekuuma obumu bw'Omwoyo mu kusibibwa n'emirembe. - Abaefeeso 4:3\nera nga munaanise mu bigere okweteekateeka okw'enjiri ey'emirembe; - Abaefeeso 6:15\nBye mwayiga era ne muweebwa ne muwulira ne mulaba gye ndi, ebyo mubikolenga: ne Katonda ow'emirembe anaabeeranga nammwe. - Abafiripi 4:9\nn'okutabaganyisa ebintu byonna eri ye yennyini mu ye, bwe yamala okuleeta emirembe olw'omusaayi gw'omusalaba gwe; mu ye okutabaganyisa oba eby'oku nsi oba eby'omu ggulu. - Abakkolosaayi 1:20\nEra emirembe gya Katonda giramulenga mu mitima gyammwe, era gye mwayitirwa mu mubiri ogumu; era mubeerenga n'okwebaza. - Abakkolosaayi 3:15\nNaye mmwe, ab'oluganda, temuli mu kizikiza, olunaku luli okubasisinkaniriza ng'omubbi: - 1 Abasessaloniika 5:4\nNaye okwegomba okw'omu buvubuka okwewalanga naye ogobereranga obutuukirivu, okukkiriza, okwagala, emirembe awamu n'abo abamusaba Mukama waffe mu mwoyo omulongoofu. - 2 Timoseewo 2:22\nMugobererenga emirembe eri abantu bonna, n'obutukuvu, awatali obwo siwali aliraba Mukama: - Abaebbulaniya 12:14\nNaye Katonda ow'emirembe, eyakomyawo okuva mu bafu omusumba w'endiga omukulu olw'omusaayi ogw'endagaano ey'olubeerera, ye Mukama waffe Yesu, - Abaebbulaniya 13:20\nEra ekibala eky'obutuukirivu kisigibwa mu mirembe eri abo abaleeta emirembe. - Yakobo 3:18\nEra yeewalenga obubi, akolenga obulungi; Anoonyenga emirembe, agigobererenga. - 1 Peetero 3:11\nN'evaayo embalaasi endala eya lukunyu: era oyo eyali atuddeko n'aweebwa okuggyawo emirembe ku nsi, era battiŋŋane bokka na bokka: n'aweebwa ekitala ekinene. - Okubikkulirwa 6:4


Bukedde Online - Kozesa omwetango okujjanjaba olukusense\nMinisita asabye abasawo okusomesa abantu...\nBannasaayansi balaze we batuuse ku ddagala...\nOmusajja ng'ava okutema omwetango okujjanjaba omulwadde w'olukusense.\nObulwadde bwa mulangira abamu bwe bayita olukusense butawaanyizza abantu mu bitundu ebitali bimu. Edda twali tubumanyidde mu baana bokka wabula ennaku zino n'abakulu bubakwata ate ne bayisibwa bubi nnyo.\nEmbeera eno yawalirizza Gavumenti okussaawo okugema okw'ekikungo okusobola okutangira abaana okulumbibwa obulwadde. Robinah Namabiro, omutuuze mu zooni y’e Buwenge Mpya mu kibuga ky’e Kamuli, mu disitulikiti y’e Kamuli yagambye nti ebikoola by'omwetango (mu busoga gwe bayita 'nnamuvu') ddagala ku bulwadde bw'olukusense. Gulina ekirungo ekiyamba okunyiga amabwa ne gakala mangu Omwetango guyamba okukkakkanya ebbugumu mu mubiri erireetebwa olukusense.\nObulwadde bwe buba bugaanidde munda eddagala lye limu liyamba okubufulumya Amabwa ag’omu kamwa ne mu ddookooli gaba ga bulabe kubanga gakkira ddala okutuuka mu lubuto. Mu mbeera eno omulwadde atandika okufulumya omukka oguwunya ekivundu olw'ebiwundu ebiri mu mubiri.\nNamabiro yayongeddeko nti ate omwetango bw’ogugatta n'ebbombo eddagala likola mangu. Okwejjanjaba oyinza okufuna ebikoola by'omwetango n'eby'ebbombo obiyengere mu mazzi mu bbaafu n’anaaze omulwadde mu biseera ebigere.\nEbimu biyengere mu kikopo ng'okozesezza amazzi amayonjo ate engalo zo zirina okuba nga zitukula. Bwe bigonda obulungi ttululamu amazzi 0luvannyuma ssaamu omunnyo mutono omulwadde anywe emirundi esatu olunaku. Omwana, musiimuule mu kamwa okuggyamu ebicaafu.